Bayaran balik hasil Sabah: Kerajaan pusat boleh bayar secara berperingkat – Mohd Shafie

KOTA KINABALU, 30 Nov – Ketua Menteri Sabah Datuk Seri Mohd Shafie Apdal berharap penangguhan pembayaran balik 40 peratus kutipan hasil dari negeri Sabah oleh kerajaan persekutuan cuma bersifat sementara.

Katanya bayaran balik 40 peratus hasil kepada Sabah itu adalah hak Sabah berdasarkan Perjanjian Malaysia 1963 (MA63) namun atas faktor kekangan kewangan yang dihadapi kerajaan persekutuan itu, bayaran balik itu boleh dilakukan secara berperingkat.

“Kita maklum tentang perkara ini. Tapi kitapun sedar dalam keadaan kekangan kewangan di peringkat negara kita, kita juga kena faham. Tetapi dalam keadaan begitu, kita (negeri Sabah) juga berhadapan (tanggungjawab) membayar hutang.

“Jadi saya berharap, kalaupun tidak dapat ditunaikan keseluruhannya (40 peratus), tetapi sedikit sebanyak (dibayar) secara berperingkat,” katanya kepada pemberita selepas menyaksikan bayaran dividen Perbadanan Pinjaman Sabah dan Alliance Bank kepada kerajaan negeri Sabah hari ini.

Pada majlis itu, Perbadanan Pinjaman Sabah dan Alliance Bank masing-masing menyerahkan dividen kepada kerajaan negeri sebanyak RM7 juta dan RM844,447. Alliance Bank juga menyerahkan zakat perniagaan kepada Majlis Ugama Islam Sabah sebanyak RM100,041.77.

Mohd Shafie berkata demikian sebagai mengulas kenyataan Menteri Kewangan Lim Guan Eng baru-baru ini yang mengatakan kerajaan persekutuan terpaksa menangguhkan pembayaran balik 40 peratus hasil dari Sabah kepada negeri berkenaan disebabkan kekangan kewangan yang dihadapi kerajaan pusat.

Mohd Shafie yang juga Menteri Kewangan Sabah berkata dalam situasi kekangan kewangan yang dihadapi negara sekarang Sabah perlu bersifat realistik dan tidak mahu terlalu menekan atau mendesak sehingga meletakkan negara dalam keadaan sukar.

“Kita selalu menggunakan pendekatan berhemah dalam pengurusan, bukan sahaja dalam aspek kewangan, tetapi juga sebagai sebuah negara kita bersikap kekeluargaan. Dalam membentuk Malaysiapun kita lakukan perundingan. Jadi perundingan ini perlu dilakukan. Jangan pula nanti ada masalah. Kalau sakit di pusat, kita pun jadi teruk di sini,” katanya.

Justeru Mohd Shafie menegaskan bahawa kerjasama dengan kerajaan pusat dan negeri perlu terus dieratkan seterusnya menterjemahkan keeratan kerjasama itu dengan bersama-sama membangunkan Sabah dan mensejahterakan rakyatnya.

Mengenai pendirian kerajaan negeri Sarawak mengenai beberapa perkara yang tidak boleh dirunding di bawah MA63 termasuk hal imigresen, Mohd Shafie berkata bagi Sabah sudah ada platform di peringkat persekutuan yang ditubuh menyuarakan perkara yang perlu disuarakan Sabah berhubung MA63.

“Kita sudah ada perbincangan di peringkat pusat. Tarikh sudah ditetapkan untuk mesyuarat yang akan di panggil oleh YAB Perdana Menteri Tun Dr Mahathir Mohamad. Baik kita bincang di dalam (jawatankuasa itu) daripada membincangkannya di luar. Itulah jalan terbaik melakukannya,” katanya.


Dirogol Bapa Tiri Hingga Hamil, Gadis Malang Dirogol Pula Bapa Saudara Selepas Mengadu

Seorang gadis berusia 17 tahun menerima nasib malang apabila dirinya telah dirogol oleh bapa tiri. Perbuatan terkutuk itu dilakukan di rumah mereka bukan hanya sekali, malah beberapa kali sejak tahun 2018 lagi.

Perbuatan yang berlaku di Kabupaten Eromoko, Kabupaten Wonogiri telah menyebabkan gadis berkenaan hamil lima bulan. Penderitaannya tidak berhenti setakat itu apabila dia disuruh gugurkan kandungannya. Dia juga dilaporkan telah dihalau oleh penduduk setempat.

Bukan setakat itu sahaja, gadis berkenaan yang mulanya mengadu perkara tersebut kepada saudara bapa tirinya itu mendapat nasib yang lebih malang. Ini kerana, bapa saudara itu bukan melindunginya malah telah merogol gadis malang tersebut.

Perkara terkutuk yang dilakukan oleh bapa tirinya adalah ketika ibu kandungnya sedang bekerja di sebuah kilang membuat keropok. Mangsa juga tidak mempunyai kekuatan untuk menidakkan perbuatan keji itu kerana diugut untuk meninggalkan ibunya.

Kesan daripada perbuatan itu, gadis berkenaan berada dalam keadaan trauma dan ketakutan. Walau bagaimanapun, pihak terbabit telah berjaya mendapatkan gadis berkenaan untuk tujuan perlindungan.


Yamani Hafez Kekal Ahli Parlimen Sipitang

YAMANI HAFEZ MUSA KEKAL AHLI PARLIMEN SIPITANG

KOTA KINABALU: Yamani Hafez Musa mengekalkan kerusi Parlimen Sipitang setelah Mahkamah Pilihanraya menolak rayuan calon Parti Warisan Sabah, Noor Hayaty Mustapha terhadap keputusan Mahkamah Pilihanraya menolak petisyen Pilihanrayanya

Keputusan sebulat suara dibuat panel lima hakim diketuai Ketua Hakim Negara Tengku Maimun Tuan Mat, Ketua Hakim Mahkamah Rayuan Tan Sri Ahmaf Maarop, Datuk Azahar Mohamed, Nallini Pathmanathan dan Rhodzariah Bujang pada Rabu.

Korum mahkamah tertinggi negara itu memutuskan bahawa rayuan petisyner tidak dapat meyakinkan mereka bahawa Mahkamah Pilihanraya telah membuat kesilapan.

Maka itu petisyner diperintahkan membayar kos RM40,000 kepada Yamani sebagai responden pertama dan RM30,000 masing-masing kepada responden kedua dan ketiga.

Responden kedua ialah pegawai pilihanraya Sipitang Matlin Dullah manakala Suruhanjaya Pilihanraya Malaysia telah dinamakan sebagai responden ketiga oleh Noor Hayaty dalam petisyen pilihanrayanya.

Terdahulu Petisyen Pilihanraya yang difail oleh Noor Hayaty pada 18 Jun, 2018 telah ditolak Mahkamah Pilihanraya pada Oktober tahun lalu.

Namun, pada 18 Februari tahun ini, Mahkamah Persekutuan menerima rayuan Noor Hayaty dan mengarahkan Petisyen Pilihanraya tersebut dikembalikan kepada Mahkamah Pilihanraya di sini untuk dibicarakan dihadapan hakim baharu.

Petisyen pilihanraya itu mula didengar pada 8 April tahun ini dan ditolak sekali lagi apabila pihak Noor Hayaty memohon penangguhan untuk menyediakan saksi.

Noor Hayaty memohon deklarasi mahkamah bahawa keputusan pilihanraya bagi kerusi Parlimen Sipitang yang dimenangi oleh Yamani yang juga adalah anak kepada bekas Ketua Menteri Sabah, Tan Sri Musa Aman dalam Pilihanraya Umum 9 Mei tahun lalu batal dan tidak sah.

Yamani bertanding atas tiket BN/Umno menewaskan pencabar terdekat Noor Hayaty dengan majoriti 852 undi.

Noor Hayaty diwakili peguam Chung Jiun Dau manakala Yamani diwakili oleh Jeyan Marimuttu, Rizwandean Bukhari M. Borhan, Mohd Reduan Datuk Aklee dan Azhier Farhan Arisin.

Mohd Syahrulnizam Mohd Salleh dan Shahlan Jufri mewakili pegawai pilihanraya dan SPR.


COVID-19: Indonesia Catat Peningkatan Harian Tertinggi, 24 Doktor Maut

JAKARTA: Indonesia mencatatkan peningkatan harian tertinggi kes COVID-19 hari ini manakala persatuan perubatan memaklumkan, setakat ini 24 doktor maut akibat coronavirus itu.

Republik itu mencatat 218 kes baharu, menjadikan jumlah keseluruhan 2,491 kes jangkitan dan 209 kematian akibat coronavirus iaitu jumlah tertinggi di Asia, tidak termasuk China.

Sementara itu, kadar kematian dalam kalangan doktor meningkat sekali ganda berbanding minggu lalu berikutan kekurangan peralatan keselamatan bagi mencegah jangkitan.

Jurucakap Persatuan Doktor Indonesia, Halik Malik, berkata kadar kematian dalam kalangan doktor yang disahkan akibat COVID-19, kini berlipat ganda.

“Risiko kakitangan sektor perubatan dijangkiti memang sentiasa ada tetapi pada hakikatnya, mereka patut diberi perlindungan sewajarnya,” katanya.

Pada masa sama, pakar perubatan berpendapat kadar kematian tinggi berbanding nisbah kes jangkitan yang disahkan menunjukkan penularan wabak itu lebih besar berbanding laporan rasmi di negara berpenduduk keempat paling ramai di dunia itu.

Malah, agensi perisikan Indonesia mendedahkan minggu lalu bahawa pandemik coronavirus dijangka memuncak dalam tempoh tiga bulan seterusnya dan melepasi 100,000 kes menjelang Julai ini.

Presiden Indonesia, Joko Widodo, memberitahu mesyuarat Kabinet hari bahawa pakaian keselamatan diri (PPE) sudah diedarkan ke seluruh Indonesia dan meminta pegawai serantau memantau penghantarannya ke hospital.

Pekerja perubatan Indonesia menghadapi masalah kekurangan PPE sehingga ada doktor terpaksa menggunakan baju hujan atau membawa topeng muka sendiri bagi melindungi diri daripada coronavirus.

Kekurangan katil hospital, kakitangan perubatan dan kemudahan unit rawatan rapi (ICU) menimbulkan kebimbangan krisis COVID-19 akan melumpuhkan institusi perubatan Indonesia.

hari ini, Ketua pasukan bertindak coronavirus Indonesia, Doni Monardo, memberitahu parlimen bahawa sekurang-kurangnya 10 wilayah di republik itu termasuk Maluku dan Papua, kekurangan kemudahan COVID-19.

Beberapa minggu lalu, Indonesia mengubah suai sebuah bekas kem tahanan pelarian era perang Vietnam di sebuah pulau tidak berpenghuni di luar pesisir Sumatera dan bekas perkampungan sukan menjadi pusat rawatan coronavirus. – Agensi


‘Najib Razak Dalang Utama’ – Mukhriz

ALOR SETAR: Bekas Perdana Menteri, Datuk Seri Najib Razak didakwa menjadi watak utama penyebab Datuk Seri Mukhriz Mahathir hilang jawatan sebagai Menteri Besar Kedah buat kali kedua.

Mukhriz berkata, walaupun arahan menjatuhkan beliau datangnya dari Perdana Menteri yang juga Presiden Parti Pribumi Bersatu Malaysia (Bersatu), Tan Sri Muhyiddin Yassin, namun beliau percaya kejatuhan kerajaan Pakatan Harapan (PH) didalangi bekas pemimpin terbabit.

“Walaupun arahan untuk menjatuhkan saya di Kedah datang daripada Presiden Bersatu melalui (Datuk Seri) Hamzah Zainuddin (Setiausaha Agung Bersatu), tetapi protagonis sebenar masih orang yang sama dengan dulu iaitu Najib Razak.

“Tujuannya tidak lain tidak bukan semata-mata membebaskan dirinya daripada pertuduhan pecah amanah 1MDB, SRC International dan banyak lagi skandal mega yang mencemar nama baik Malaysia di persada dunia,” katanya.

Beliau berkata demikian dalam sidang media di Wisma Darul Aman di Alor Setar, hari ini.

Mukhriz yang juga Ahli Dewan Undangan Negeri (Adun) Jitra berkata, kes pengubahan wang haram membabitkan Reza Aziz iaitu anak kepada Rosmah Mansor yang dilepaskan tanpa dibebaskan daripada jenayah itu berkemungkinan menyelamatkan kes jenayah lain membabitkan individu lain termasuk mereka di dalam Umno.

“Mungkin pelepasan itu satu petanda kepada kes jenayah yang dihadapi oleh Najib, Rosmah, Datuk Seri Zahid Hamidi dan pihak tertuduh lain dari Umno. Kita tunggu dan lihat,” katanya. – Harian Metro

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Tidak Mampu Bayar Tambang Kapal Terbang, Keluarga Usung Jenazah Sejauh 60 Kilometer

MAKASAR: Satu keluarga di Luwu Utara, Sulawesi Selatan, dekat sini, terpaksa mengusung jenazah seorang wanita sejauh 60 kilometer merentasi hutan selama 14 jam untuk dikebumikan di kampung mereka yang terletak di kawasan terpencil berikutan tiada jalan boleh dilalui kenderaan beroda empat.

Menurut laporan Tribun News, wanita dikenali sebagai Ranti Tanta itu, meninggal dunia di Hospital Andi Djemma Masamba di Luwu Utara, pada 6 Februari lalu.

Rakaman video yang menunjukkan jenazah Ranti diusung sekumpulan lelaki melalui kawasan hutan sejauh 60 kilometer, tular di media sosial baru-baru ini.

Menurut laporan itu, keluarga Ranti berdepan kesulitan membawa jenazah wanita itu pulang ke kampung mereka di Desa Tedeboe, daerah Rampi, kerana tiada kemudahan jalan raya.

Satu-satunya perhubungan ke daerah itu ialah dengan menyewa pesawat kecil, namun keluarga Ranti tidak mampu.

Berikutan tiada pilihan, keluarga Ranti yang dibantu beberapa penduduk kampung mengambil keputusan mengusung jenazah dengan berjalan kaki.

Pada mulanya, jenazah Ranti dibawa menaiki ambulans selama lapan jam ke Desa Bada, Poso di Sulawesi Tengah sebelum diusung dengan berjalan kaki ke Desa Tedeboe.

Seorang penduduk, Darto Dasinga berkata, perjalanan itu mengambil masa 14 jam dan mereka berjalan tanpa henti.

“Kami bergilir-gilir mengusung jenazah melalui hutan tebal, gunung dan celahan batu serta tebing untuk sampai ke destinasi,” katanya.

Penduduk Roy Pathibang yang membuat rakaman video berkenaan memberitahu, kejadian mengusung jenazah itu bukan kali pertama berlaku di kampung itu.

“Seingat saya hampir 10 kali kami mengusung jenazah pulang ke kampung kerana tiada jalan raya.

“Kami di Rampi kurang tersentuh dengan pembangunan. Penduduk juga menganggap mereka masih belum merdeka kerana tidak mendapat perhatian kerajaan,” katanya. – Agensi


Air mata Marsha

PENYANYI Marsha Milan, 34, mengakui tersentuh saat merakamkan lagu baru berjudul Bimbang kerana sangat dekat dengan kehidupannya sebagai mualaf.

Marsha yang menitiskan air mata saat ditemubual media berkata, lagu yang bakal menjadi OST drama bersiri Nur 2 itu mengingatkannya kepada pelbagai dugaan yang dilalui.

“Lagu Bimbang ini mengisahkan wanita yang hidup bermadu tetapi perspektif saya ia sesuatu yang berbeza.

“Saya banyak simpan apa yang saya rasa dalam hati. Jadi, bila lagu ini siap dirakam, timbul rasa sebak kerana setiap kata-katanya sangat dekat dengan diri saya terutama perubahan kehidupan saya sebelum dan selepas memeluk Islam,” katanya kepada Harian Metro.

Selain mengenang pengalaman berhijrah, Masha turut menjelaskan proses menghasilkan Bimbang sangat mencabar.

“Bimbang lagu ciptaan Farouk Roman manakala liriknya ditulis kawan baik saya, Amylea Azizan.

“Proses penghasilannya sangat mencabar khususnya soal kos memandangkan saya bergerak sendiri bersama pengurus,” katanya.

Marsha turut memaklumkan ada mencurahkan idea dan bekerja keras untuk penghasilan lagu baru itu.

“Sebelum ini, ada juga saya ambil tahu lagu-lagu yang dihasilkan untuk saya. Cuma, kali ini rasanya berbeza kerana saya curahkan hampir keseluruhan komitmen.

“Saya harap, Bimbang akan diterima baik terutamanya pengikut setia drama Nur 2,” katanya. – Harian Metro


Shafie ajak rakyat Sabah bekerjasama dengan kerajaan negeri bangunkan Sabah

KOTA KINABALU,  31 Dis – Ketua Menteri Sabah Datuk Seri Mohd Shafie Apdal mengajak rakyat di negeri itu agar berganding tangan bersama kerajaan negeri bagi menjana pembangunan dan memastikan pencapaian lebih baik berbanding 2018.

Dalam mesej bersempena tahun baharu, Mohd Shafie berkata sebagai rakyat, mereka harus mempunyai pendekatan yang betul dan berani untuk memastikan program dan pelan pembangunan di Sabah berjaya selain menjamin pembangunan yang berterusan dan faedahnya dinikmati oleh generasi akan datang.

“Apa juga cabaran dan halangan yang menunggu, jika rakyat bersatu dan jentera kerajaan berjalan dengan baik, saya pasti segala masalah ini dapat diatasi. Kami berdoa agar Allah sentiasa melindungi negara kita supaya rakyat dapat bergerak ke depan dan menikmati kemakmuran.

“Sabah kita yang tercinta ini kaya dengan sumber sekalipun sering kali berdepan pelbagai ancaman namun dengan kerjasama dan sokongan rakyat, insya-Allah 2019 akan  menjadi tahun yang makmur,” katanya.

Mohd Shafie berkata 2018 merupakan tahun yang mencabar namun beliau bersyukur kerana berlaku pertukaran kerajaan.

Kini sudah melebihi tujuh bulan sejak kerajaan yang diterajui Warisan memimpin Sabah namun dalam tempoh yang singkat itu banyak yang dicapai dalam membawa perubahan yang diharapkan rakyat, katanya.

Antaranya kata beliau dua kementerian baharu diwujudkan iaitu Kementerian Pendidikan dan Inovasi serta Kementerian Kesihatan dan Kesejahteraan Rakyat manakala di peringkat persekutuan pula, anggota Parlimen Sabah diletakkan di kementerian yang strategik.

“Perubahan ini bertujuan memberi faedah kepada rakyat dan negeri termasuk mengekalkan larangan eksport kayu balak, memansuhkan geran tanah komunal serta peruntukan RM10 juta oleh Yayasan Sabah sebagai geran ‘one-off’ untuk membantu anak-anak dalam usaha menyambung pengajian ke peringkat tinggi,” katanya.

Mohd Shafie berkata pencapaian signifikan lain termasuk pemansuhan semua kontrak terdahulu Jabatan Air yang berkaitan dengan skandal Watergate, projek Pan Borneo diteruskan, dan royalti minyak lebih tinggi untuk Sabah akan dituntut berdasarkan terma dalam Perjanjian Malaysia 1963.

“Banyak lagi yang akan dicapai pada 2019 susulan pelan yang telah dilaksanakan sejak 12 Mei 2018,” katanya.

Sementara itu, Mohd Shafie berkata 2019 juga tidak akan sunyi daripada cabaran dan halangan, bukan sahaja di peringkat negeri dan negara tetapi juga di seluruh dunia.

“Perang perdagangan di antara Amerika Syarikat dan China, selain kekangan kewangan yang kita hadapi disebabkan jumlah hutang besar yang dibuat kerajaan terdahulu, sudah pasti akan menjejaskan pertumbuhan ekonomi di rantau ini dan semestinya negara kita terutamanya Sabah,” katanya.

Bagaimanapun katanya sebagai rakyat Malaysia, kita semua harus bersatu tanpa mengira kaum dan agama untuk menghadapi hari-hari mencabar yang akan datang dalam semangat perpaduan.


10,400 Anggota Tentera Di Sabah Sudah Terima Vaksin

KOTA KINABALU: Seramai 10,400 anggota tentera di Sabah setakat ini sudah menerima suntikan vaksin.

Menteri Kanan Pertahanan, Datuk Seri Ismail Sabri berkata jumlah berkenaan menunjukkan 95 peratus daripada 11,000 anggota tentera membabitkan Tentera Darat, Tentera Udara dan Tentera Laut di negeri terbabit sudah memperoleh sama ada suntikan pertama vaksin atau lengkap menerima suntikan vaksin sepenuhnya.

“Seramai 5,111 orang anggita Tentera Darat terdapat di negeri ini dan 4,900 telah menerima vaksin.

“Selain itu, 3,585 anggota daripada 3,748 orang anggota Tentera Laut di Sabah juga sudah diberikan vaksin manakala 1,241 orang daripada 1,367 anggota Tentera Udara kini sudah melalui proses vaksinasi.

“Secara keseluruhannya, seluruh anggota tentera di Sabah sudah mencapai vaksinasinya sebanyak 95 peratus.

“Hanya tinggal kira-kira empat peratus lagi yang belum divaksin ketika ini. Bagaimanapun, kita mensasarkan dapat memberikan vaksin kepada seluruh anggota apabila bekalan vaksin tiba,” katanya ketika sidang media selepas meninjau Program Vaksinasi Pandu Lalu Tentera Darat di Kem Lok Kawi, dekat sini, hari ini.

Dalam pada itu, seramai 636 anggota tentera, keluarga dan kakitangan awam dalam Kem Lok Kawi dan sekitar daerah berhampiran disenaraikan sebagai penerima suntikan vaksin pada program terbabit.

Seramai 67 penerima awal adalah membabitkan anggota tentera manakala 439 lagi adalah ahli keluarga masing-masing.

Selain itu, turut menerima vaksin membabitkan 61 askar wataniah serta 69 kakitangan Kementerian Pertahanan (MINDEF).

Bermula jam 8 pagi, pemberian vaksin secara pandu lalu itu membabitkan tiga saluran kenderaan dan enam stesen suntikan.

Program berkenaan menjadi lokasi ketiga selepas projek perintis pertama yang dilaksanakan di Kem Perdana Sungai Besi, Kuala Lumpur danKem Muara Tuang, Sarawak pada 20 Jun lalu.

Sementara itu, Ismail berkata, pihaknya juga kini menyediakan perkhidmatan Combat Medic Vaccination Programme Covid-19 (CMVT) bagi memberikan vaksinasi kepada penduduk di kawasan pedalaman.

“CMVT ini membabitkan kawasan yang tidak mempunyai akses jalan ataupun sukar dilalui dan memakan masa sehingga 7 jam.

“Kewujudan CMVT ini adalah bagi membantu kerajaan Sabah memberikan vaksin kepada penduduk di kawasan pedalaman.

“Kita akan menggunakan apa saja kenderaan sama ada menggunakan trak atau menggunakan helikopter untuk sampai ke kawasan pemduduk supaya mereka tidak perlu keluar untuk mendapatkan vaksin,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Kematian Akibat Vaksin Covid-19, Kata Timbalan Menteri

KUALA LUMPUR: Sejak Program Imunisasi Covid-19 Kebangsaan (PICK) dilaksanakan tiada individu disahkan meninggal dunia akibat vaksinasi, kata Timbalan Menteri Kesihatan II Aaron Ago Dagang.

Maklumat ini didapati melalui penilaian yang dijalankan Kementerian Kesihatan (KKM) mengenai kesan pemberian vaksin Covid-19, katanya.

“Daripada jumlah kes serius yang diterima setakat ini, terdapat 519 laporan merekodkan kes kematian dalam kalangan penerima vaksin Covid-19.

“Selepas penilaian dijalankan, tiada kes kematian didapati boleh dikaitkan secara langsung dengan vaksin Covid-19 yang diberikan setakat ini,” katanya ketika menjawab pertanyaan di Dewan Rakyat.

Mohd Redzuan Md Yusof (PN-Alor Gajah) meminta KKM menjelaskan langkah-langkah keselamatan yang diambil bagi memastikan vaksin bersesuaian dengan penerima dan bentuk pampasan yang diberikan jika terdapat kesan sampingan.

Dagang berkata, sehingga kini belum ada permohonan Bantuan Khas Kewangan Kesan Mudarat Vaksin Covid-19 diluluskan kepada penerima vaksin yang mendakwa mengalami kesan sampingan serius atau kematian akibat menerima vaksin.

Katanya, KKM menerima 22,132 laporan kesan sampingan melalui sistem pelaporan sedia ada, iaitu bersamaan dengan 0.45 laporan bagi setiap 1,000 dos vaksin yang diberikan.

“Daripada jumlah itu, 1,483 laporan atau 0.03 bagi setiap 1,000 dos dikategorikan sebagai serius, dengan penerima vaksin menerima rawatan di hospital bagi pemantauan dan rawatan lanjut selama beberapa hari,” katanya. – FMT


Dr Mahathir, isteri ucap Selamat Hari Raya Aidilfitri

KUALA LUMPUR: Tun Dr Mahathir Mohamad dan isteri, Tun Dr Siti Hasmah Mohd Ali, hari ini mengucapkan selamat menyambut Hari Raya Aidilfitri kepada seluruh rakyat Malaysia yang beragama Islam.

“Selamat Hari Raya Aidilfitri. Maaf Zahir dan Batin,” kata Perdana Menteri menerusi ucapan berbentuk klip video selama 54 saat bersama isteri beliau di laman Twitter dan Facebook.

Dr Siti Hasmah juga menzahirkan ucapan beliau kepada muslimin dan muslimat yang berada di luar negara serta pasukan keselamatan yang menjaga keamanan negara dan dunia.

“Maaf Zahir dan Batin kepada semua muslimin dan muslimat yang di luar sana khasnya di luar negara dan khasnya juga kepada pasukan keselamatan kita yang bertugas di batasan, di udara, di samudera dan juga di luar negara sebagai pasukan menjaga keamanan di bawah panji-panji Pertubuhan Bangsa-bangsa Bersatu,” katanya.

Umat Islam di Malaysia akan menyambut 1 Syawal esok. – BERNAMA


4 Dalang Pengedaran Ganja Di Sekitar Kota Kinabalu & Penampang Ditahan

KOTA KINABALU: Empat dalang sindiket pengedaran ganja yang berjaya ditahan polis daerah ini dalam tiga operasi yang dijalankan secara berasingan, semalam.

Semua keempat-empat individu termasuk seorang wanita berusia 23 hingga 30 tahun berkenaan berjaya ditahan Bahagian Siasatan Jenayah Narkotik, Ibu Pejabat Polis Daerah (IPD) Kota Kinabalu bermula jam 6 petang.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, serbuan pertama berjaya menahan seorang lelaki berusia 23 tahun bersama 68.31 gram dadah di Taman Milek, di sini.

Katanya, hasil soal siasat membawa kepada tangkapan seorang lagi suspek lelaki di sebuah rumah di Lido Avenue, Penampang, bersama 39.55 gram ganja.

“Pasukan operasi kemudiannya menyerbu sebuah lagi rumah di Millennium Court, di sini, dan menahan pasangan kekasih berusia 29 dan 30 tahun.

“Hasil serbuan, pasukan operasi berjaya merampas 211.60 gram ganja yang disembunyikan di dalam sebuah beg di rumah berkenaan,” katanya dalam kenyataan media yang dikeluarkan, hari ini.

Mohd Zaidi berkata, semua suspek yang ditahan adalah warganegara tempatan dan tidak mempunyai pekerjaan tetap.

Katanya, siasatan turut mendapati, semua dadah berkenaan diperolehi daripada pembekal ganja di Kuala Lumpur dan mereka menggunakan perkhidmatan kurier untuk menghantar ganja berkenaan. – Asiatimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2 Koperal Polis diambil Tindakan Tatatertib

LAHAD DATU: Dua anggota polis berpangkat koperal yang dikaitkan dengan penularan gambar memaparkan kanak-kanak ‘palauh’ (suku pelaut nomad) bergari bakal dikenakan tindakan tatatertib.

Difahamkan, gambar itu ditularkan selepas seorang daripada anggota terbabit menghantar gambar itu kepada rakan setugasnya memaklumkan kanak-kanak itu sudah ditangkap.

Kanak-kanak ‘palauh’ ditahan susulan satu gambar yang tular menunjukkan budak itu meminta sedekah di lampu isyarat Bandar Sri Perdana, Lahad Datu, baru-baru ini, sambil mengacukan pistol mainan kepada pengguna jalan raya.

Pesuruhjaya Polis Sabah, Datuk Zaini Jass berkata, pihaknya sudah mengenal pasti anggota polis yang dikaitkan dengan penularan gambar ketika kanak-kanak berkenaan ditahan.

Menurutnya, ia membabitkan seorang anggota Bahagian Siasatan Jenayah (BSJ) Lahad Datu berpangkat koperal dan seorang lagi anggota berpangkat sama yang bertugas di Ibu Pejabat Polis Daerah (IPD) Keningau.

“Hasil siasatan, pemberian gambar itu dilakukan anggota berkenaan bertujuan memberitahu rakannya di IPD Keningau bahawa kanak-kanak itu sudah ditangkap.

“Rakannya dari IPD Keningau itu kemudiannya menularkan rakaman gambar berkenaan kepada awam,” katanya dalam satu kenyataan media, malam ini.

Zaini berkata, polis memandang serius mengenai perkara itu kerana ia tidak mengikut prosedur mengikut Seksyen 15 Kanun Prosedur Jenayah dan Perintah Tetap Ketua Polis Negara (PTKPN) A120.

“Justeru itu, saya sudah mengarahkan agar siasatan tatatertib dijalankan terhadap kedua-dua anggota terbabit,” katanya.

Rabu lalu, gambar kanak-kanak meminta sedekah di lampu isyarat Bandar Sri Perdana, Lahad Datu sambil mengacukan pistol mainan kepada pengguna jalan raya tular di laman sosial.

Susulan itu, polis menangkap kanak-kanak itu bersama 14 lagi individu lain kerana didapati tidak memiliki dokumen pengenalan diri yang sah.

Tidak lama selepas itu, gambar kanak-kanak berkenaan dengan tangan bergari sambil memegang pistol pula tular di media sosial.


Terus Meningkat! Sabah Catat 818 Kes Baharu Covid-19 Hari Ini

KOTA KINABALU:  Sabah merekodkan enam lagi kluster dan 818 kes positif baharu Covid-19 hari ini.

Datuk Seri Masidi Manjun yang juga Menteri Kerajaan Tempatan dan Perumahan berkata, sembilan daerah mencatat kes baharu melebihi 35 seperti Papar (37), Tuaran (44), Beluran (44), Tawau (55), Sipitang (57), Beaufort (66), Keningau (69), Penampang (77) dan Kota Kinabalu (167).

“Penyumbang utama kes berjumlah 364 kes adalah dari saringan kontak rapat, diikuti tambahan kes dari kluster sedia ada dengan 148 kes.

“Sarıngan bersasar 104 kes dengan daerah Kunak mencatatkan jumlah tertinggi saringan bersasar iaitu 23 kes. Manakala  sarıngan bergejala menyumbang 103 kes,” katanya dalam satu kenyataan di sini, hari ini.

Beliau berkata, terdapat enam kluster baharu direkodkan iaitu, Kluster Gipan Kolombong Kota Kinabalu (tempat kerja), Kluster Tinabau Kinabatangan (tempat kerja), Kluster Sogo-Sogo Tongod (komuniti), Kluster Jalan Tungku Lahad Datu (komuniti), Kluster Simpang 3 Ranau (tempat kerja) dan Kluster Gerbang Kauran Keningau (komuniti/aktiviti keagamaan).

Katanya, dua kluster baharu itu telah merekodkan sejumlah 61 kes COVID-19.

“Sekali lagi  ditekankan bahawa pelaksanaan Perintah Kawalan Pergerakan (PKP) dan tahap pematuhan SOP yang tinggi perlu patuhi oleh rakyat Sabah untuk membendung penularan kes Sabah yang semakin meningkat,” katanya.

Katanya, daerah lain seperti Kunak merekodkan 26 kes, Telupid 24, Kudat 22, Kinabatangan dan Putatan masing-masing 20.

“Sandakan dan Lahad Datu masing-masing 16 kes, Ranau 15, Tongod sembilan, Kalabakan lapan, Kota Marudu tujuh, Semporna, Tenom  dan Kuala Penyu lima kes, Kota Belud dua kes, Tambunan dan Pitas satu kes masing-masing serta Nabawan tidak catat sebarang kes,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Parti Anifah Lawan Semua Parti, Tanding Banyak Kerusi

KOTA KINABALU: Parti Cinta Sabah (PCS) hari ini mengumumkan ia akan bertanding sebanyak mana kerusi untuk membentuk kerajaan, menghadapi semua parti di DUN terbabit.

Presiden Anifah Aman menegaskan perkara itu selepas Pengerusi Barisan Nasional, Zahid Hamidi, baru-baru ini dilapor berkata gabungan itu sedang berunding dengan PCS untuk membentuk suatu gabungan pada PRN nanti.

“Kami akan bertanding semua kerusi dan tidak akan berpakat atau bergabung dengan mana-mana parti, terutamanya parti dari Tanah Melayu untuk tujuan pilihan raya negeri ini.

“Tiada perbincangan atau tolak ansur mengenai perkara ini seperti yang dilaporkan di media tertentu,” katanya di Facebook hari ini.

Baru-baru ini, Zahid dilapor berkata BN sedang memulakan rundingan untuk pembahagian kerusi di Sabah, dengan PCS, Parti Bersatu Sabah (PBS), Parti Solidariti Tanah Airku (STAR), Parti Liberal Demokratik (LDP), dan Parti Maju Sabah (SAPP).

“Insya-Allah kita akan bentuk satu gabungan parti-parti ini bersama BN Sabah,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cuba Seludup Ketam RM400,000 Masuk Tawau Gagal

TAWAU: Pasukan Polis Marin (PPM) mematahkan cubaan penyeludupan ketam hidup bernilai RM400,000 dari negara jiran dalam operasi di kawasan muara sungai Tawau Lama, dekat sini awal pagi tadi.

Pegawai Pemerintah Markas Operasi PPM Wilayah Empat Tawau, Deputi Superintendan Mohd Nazari Ismail berkata, cubaan penyeludupan itu berjaya digagalkan anggotanya ketika menjalankan rondaan Perintah Kawalan Pergerakan (PKP) di kawasan berkenaan kira-kira jam 3.05 pagi.

Menurutnya, bertindak atas maklumat risikan, pihaknya mengesan dua bot jongkong dalam mencurigakan bergerak laju dari kawasan perairan Pulau Sebatik menuju ke kawasan perairan Tawau.

“Sepasukan anggota bot ronda PPM kemudiannya bertindak mengejar dan memintas kedua-dua bot berkenaan sebelum ditahan untuk pemeriksaan.

“Hasil pemeriksaan mendapati kedua-dua bot jongkong terbabit membawa 250 kotak dengan setiap satunya mengandungi kira-kira 20 kilogram ketam hidup disyaki cuba diseludup masuk secara haram ke daerah ini,” katanya kepada pemberita pada sidang media di Pangkalan PPM di sini, hari ini.

Mengulas lanjut, Nazari berkata, siasatan awal mendapati, kegiatan penyeludupan yang didalangi rakyat tempatan selain membabitkan rangkaian penyeludupan di wilayah Kalimantan Utara, di Tarakan Indonesia.

Katanya, modus operandi sindiket terbabit menggunakan bot jongkong berdaftar dari Tawau untuk memunggah hasil laut di kawasan sempadan perairan Sungai Melayu (Wilayah Indonesia) pada waktu tengah malam ketika air laut pasang sebelum dibawa masuk ke sini pada awal pagi (subuh).

“Kita turut menahan dua juragan masing-masing seorang lelaki tempatan dan warga Indonesia berumur awal 20-an dipercayai bertindak sebagai “transporter” untuk siasatan lanjut.

“Semua barang rampasan termasuk dua bot jongkong bersama enjin sangkut dianggarkan berjumlah RM482,000 dibawa ke Pangkalan PPM Tawau, manakala hasil laut terbabit diserahkan kepada Jabatan Perikanan untuk tindakan selanjutnya,” katanya. – HMetro


Kerajaan Sabah tetapkan 10 bidang keberhasilan utama, 316 KPI

KOTA KINABALU: Kerajaan negeri menggariskan 10 Bidang Keberhasilan Utama dan memberi tumpuan kepada 316 Petunjuk Prestasi Utama (KPI) sebagai agenda penting pembangunan negeri yang disasarkan perlu dicapai pada tahun depan.

Ketua Menteri Sabah, Datuk Seri Mohd Shafie Apdal, berkata pelaksanaan inisiatif itu adalah strategi baharu kerajaan yang digerakkan oleh Jabatan Ketua Menteri (JKM) bersama 11 kementerian dan jabatan di bawahnya.

“10 Bidang Keberhasilan Negeri yang berimpak tinggi dan berupaya melestarikan kemajuan dan kemakmuran rakyat negeri ini termasuklah Jaminan Hak dan Kepentingan Rakyat; Keselamatan, Perpaduan dan Keharmonian Rakyat; Pembangunan Prasarana dan Infrastruktur serta Pemilikan Tanah.

“Selain itu, Pelajaran, Inovasi, Pembangunan Belia dan Sukan; Peningkatan Kualiti Kesihatan Awam dan Kesejahteraan Rakyat; Pelancongan, Perlindungan dan Pemuliharaan Alam Semulajadi; Pembangunan Ekonomi dan Sosioekonomi Setempat; Warisan, Keagamaan, Kepercayaan Etnik dan Institusi Kekeluargaan serta Peningkatan Keupayaan Perkhidmatan Awam,” katanya.

Beliau berkata demikian ketika berucap di hadapan kira-kira 200 penjawat awam pada pelancaran KPI Kerajaan Negeri Sabah sempena Hari Perkhidmatan Awam Negeri Sabah 2018 di Auditorium Utama, Pusat Pentadbiran Negeri Sabah (PPNS), di sini, hari ini.

Yang turut hadir ialah Timbalan Ketua Menteri, Datuk Jaujan Sambakong dan Setiausaha Kerajaan Negeri, Datuk Hashim Paijan.

Mohd Shafie berkata, sebuah unit khas iaitu Unit Penyampaian Perkhidmatan (UPP), Jabatan Ketua Menteri akan memantau secara berterusan prestasi kementerian, jabatan dan agensi dalam mencapai 316 KPI yang ditetapkan itu.

“Unit ini akan memantau dan memastikan setiap sasaran berjaya dicapai dan berupaya memberikan impak kepada kemajuan dan kemakmuran rakyat negeri ini.

“KPI juga memetakan fokus dan hala tuju semua kementerian, jabatan dan agensi termasuk pemimpin dalam kerajaan, pemegang taruh dan penjawat awam agar program yang dirancang memenuhi keperluan dan kehendak rakyat,” katanya.

Sehubungan itu, Mohd Shafie menyarankan penjawat awam menggunakan sumber sedia ada dalam perkhidmatan awam dengan sepenuhnya bagi memastikan dasar yang digubal dilaksanakan dengan cekap dan berkesan.

“Kerajaan sudah meneliti strategi terbaik untuk meningkatkan pertumbuhan ekonomi negeri dan kerajaan mesti mengambil langkah tegas dan berani untuk mengatasi cabaran ini pada tahun hadapan.

“Oleh itu, perkhidmatan awam memainkan peranan yang amat penting bagi memastikan dasar yang digubal dilaksanakan dengan cekap dan berkesan kerana apabila pelaksanaan dasar berjalan lancar, kita dapat menghadapi cabaran dan sekarang adalah masanya untuk melakukan reformasi melalui inisiatif ‘penjanaan semula’ perkhidmatan awam,” katanya.

Beliau berkata, ia bertujuan untuk mengupayakan perkhidmatan awam dengan nilai dan budaya kerja berprestasi tinggi, berintegriti, proaktif dan strategik dalam menggerakkan inisiatif kerajaan.

Katanya, reformasi perkhidmatan awam adalah harapan baharu untuk bergerak seiring dengan keperluan semasa.

“Kemajuan teknologi dan dunia digital perlu difahami, diaplikasi dan dilaksanakan bagi memenuhi aspirasi dan keperluan rakyat.

“Pada masa yang sama, kita mahukan perkhidmatan awam satu organisasi yang bijak menggunakan hanya apa yang perlu untuk mengelakkan ketirisan dan mampu bekerja dengan cekap dan berkesan.

“Kita perlukan reformasi minda dengan menerapkan jiwa bertanggungjawab kepada semua penjawat awam agar mutu penyampaian perkhidmatan kerajaan berada di tahap yang sangat membanggakan,” katanya.  – Berita Harian


Madius Kecam Azmin Guna Istilah ‘Termasuk Di Sabah & Sarawak’

KOTA KINABALU: Presiden UPKO Wilfred Madius Tangau mengecam kenyataan Menteri Kanan Perdagangan Antarabangsa dan Industri Azmin Ali yang menggunakan istilah “termasuk di Sabah dan Sarawak” dalam ucapan penggulungan di Dewan Rakyat, semalam.

Dalam hantarannya di Facebook, Madius yang juga Ahli Parlimen Tuaran, berkata penggunaan istilah berkenaan adalah tidak wajar dan mencerminkan penulis ucapan itu mempunyai pemikiran Malaysia hanya di Semenanjung.

“Baca betul-betul kenyataan Menteri Kanan Menteri Perdagangan Antarabangsa dan Industri ini. Pernahkah kita tanya kenapa perlu disebut “termasuk Sabah dan Sarawak?”

“Bukankah kenyataan ini cerminan kepada pola pemikiran ataupun “mindset” penulis dan pengucap?

“Pada saya sebutan ‘termasuk Sabah dan Sarawak’ itu berbangkit kerana pola pemikiran penulis melihat Malaysia itu samalah ataupun merujuk kepada Semenanjung Malaysia. Semenanjung Malaysia itu adalah Malaysia, dan Malaysia itu adalah Semenanjung Malaysia.

“Akhirnya pembangunan Semenanjung Malaysia itu diambil sebagai pembangunan Malaysia. Sebab itu, wilayah Sabah dan wilayah Sarawak difikirkan setakat “termasuk” dalam pelan pembangunan atau bukan sebagai keutamaan,” katanya.

Madius berkata, semua harus sedar wilayah Sabah dan wilayah Sarawak itu dengan jumlah keluasan 60% keseluruhan tanah Malaysia adalah “Tanah Besar Malaysia” yang sebenar.

“Tetapi kenapa setakat “termasuk” dalam perancangan pembangunan dan bukannya keutamaan ataupun rujukan utama dalam perancangan pembangunan Malaysia,” katanya.

Terdahulu, istilah berkenaan telah digunakan Azmin dalam ucapan penggulungan berkaitan kelestarian pembangunan kawasan perindustrian.

Katanya, bagi memastikan kelestarian pembangunan kawasan perindustrian termasuk di Sabah dan Sarawak, Lembaga Pembangunan Pelaburan Malaysia (MIDA) akan meneruskan inisiatif menaik taraf dan memperbaiki infrastruktur asas kawasan perindustrian sedia ada. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perintah Berkurung Di ESSZone Dilanjutkan Sehingga 6 Januari 2020

KOTA KINABALU, 21 Dis: Perintah berkurung di kawasan perairan tujuh daerah dalam Zon Selamat Timur Sabah (ESSZone) yang berakhir 22 Dis (Ahad), dilanjutkan sehingga 6 Jan depan, kata Pesuruhjaya Polis Sabah Datuk Omar Mammah.

Omar dalam kenyataan hari ini berkata perintah berkurung dari 6 petang hingga 6 pagi itu meliputi kawasan perairan Tawau, Semporna, Kunak, Lahad Datu, Kinabatangan, Sandakan dan Beluran.

Beliau berkata dengan berkuat kuasa perintah berkurung itu, orang ramai yang tinggal di kawasan berkenaan dikehendaki berada di dalam rumah dan orang lain tidak dibenarkan masuk atau berada di kawasan diisytiharkan antara 6 petang hingga 6 pagi pada tarikh dinyatakan.

“Perintah berkurung diteruskan bagi memastikan kawasan perairan berkenaan tidak diceroboh oleh pengganas yang mengancam keselamatan para penyelidik menjalankan penyelidikan dan pelancong asing melawat pulau peranginan.

“Perintah berkurung ini juga bagi menjamin keselamatan dan kesejahteraan rakyat Sabah yang menjadi pengguna perairan dan mereka yang berada di daratan ESSZone,” katanya.

Omar berkata perintah berkurung itu juga akan memudahkan penguatkuasaan dan pemantauan terhadap pergerakan bot selain menimbulkan rasa selamat serta yakin kepada pengusaha chalet dan nelayan dengan kehadiran pasukan keselamatan.

“Saya juga memberi kuasa kepada semua ketua polis daerah di ESSZone bagi mengeluarkan permit kepada pemohon layak bagi tujuan aktiviti perikanan atau keperluan mendesak untuk melalui kawasan perintah berkurung,” katanya.


Wanita Yang ‘Disahkan’ Meninggal Dunia Akibat COVID-19 Hidup Kembali

QUITO: Mengejutkan apabila seorang wanita di Ecuador yang disahkan meninggal dunia dipercayai akibat Covid-19 tiba-tiba hidup kembali.

Bagaimanapun, kejadian itu melegakan ahli keluarganya yang sebelum itu bersedia membawa pulang jenazahnya untuk dikebumikan.

Menerusi laporan Kompas.com, Alba Maruri dikejarkan ke hospital pada 27 Mac lalu selepas mengalami kesukaran bernafas dan demam.

The Independent pula melaporkan selepas dimasukkan ke hospital, wanita itu tidak sedarkan diri selama tiga minggu.

Bagaimanapun, ahli keluarganya tidak boleh melawat wanita itu berikutan perintah berkurung di negara itu.

Dia hanya disyaki dijangkiti Covid-19 tetapi sebenarnya tidak pernah menjalani ujian pengesahan.

Selepas disahkan meninggal dunia, ahli keluarganya ke hospital untuk menuntut jenazah, namun takut untuk menyentuh dan mendekatinya.

Disebabkan terlalu berhati-hati, ahli keluarga hanya membuat pengesahan mayat Maruri menerusi bahagian punggung saja tanpa melihat wajah.

Saudaranya, Jaime Morla yang ke hospital untuk menuntut jenazah terlalu takut melihat wajah mak ciknya.

“Saya hanya berada 1.5 meter dari mayat mak cik. Mayat itu mempunyai rambut dan kulit, malah ada kesan luka yang sama dengan mak cik,” katanya. – Agensi


Shafie Sampaikan Ucapan Takziah Buat Keluarga Mejar Mohd Zahir

KOTA KINABALU: Kerajaan Sabah merakamkan ucapan takziah kepada seluruh ahli keluarga Allahyarham Mejar Mohd Zahir Armaya yang terkorban semasa melakukan latihan demonstrasi Pelancaran Divisyen ke-5 dan Briged ke-13 Infantri Malaysia di Kem Lok Kawi, di sini semalam.

Ketua Menteri Datuk Seri Panglima Mohd Shafie Apdal dalam kenyataannya memohon agar ahli keluarga Allahyarham terus tabah dan sabar atas berita duka berkenaan.

Beliau turut meminta seluruh rakyat sama-sama berdoa agar roh Allahyarham dicucuri rahmat serta ditempatkan dalam kalangan orang-orang yang beriman dan beramal soleh.

Mohd Zahir, 36, yang juga anak kepada pelakon dan pelawak popular tanah air AR Badul disahkan meninggal dunia jam 9.20 pagi di Hospital Queen Elizabeth (HQE) di sini.

Beliau yang juga komando pasukan Rejimen 11 Gerakhas Kem Sungai Udang Melaka meninggalkan balu serta lima anak berumur lima bulan hingga sembilan tahun, dan berasal dari Kuala Lumpur.


Banjir Kilat Landa Tuaran

KOTA KINABALU: Hujan lebat berserta angin lebat mengakibatkan kejadian pokok tumbang dan banjir kilat di beberapa  kawasan di sekitar Tuaran pagi tadi.

Antara kawasan terjejas ialah Kampung(Kg.) Bunga, Kg. Suang Bangau, Kg. Napitas, Kg. Minajur Suromboton, pekan Tenghilan, Kg. Rani dan Kg. Linsuk.

Angkatan Pertahanan Awam Malaysia (APM) dalam satu kenyataan berkata, jalan Kg. Rani hanya boleh dilalui oleh kenderaan pacuan empat roda manakala Jalan Kg. Suang Bangau tidak boleh dilalui oleh semua jenis kenderaan.

Sementara itu, Jalan Pertanian menuju Lakang juga tidak dapat dilalui berikutan terdapat pokok tumbang di laluan tersebut.

Bagaimana, agensi itu memaklumkan tiada sebarang kemalangan jiwa berlaku dalam kejadian pokok tumbang berkenaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


374 Kes Baharu COVID-19 & 3 Kematian Dilaporkan Hari Ini

PUTRAJAYA: Kementerian Kesihatan Malaysia (KKM) memaklumkan bahawa terdapat 374 kes baharu covid-19 yang dilaporkan pada hari ini.

Menerusi maklumat yang dikongsikan melalui akaun Twitter rasmi KKM, 374 kes baharu yang dilaporkan pada hari ini menjadikan jumlah kumulatif kes Covid-19 yang dilaporkan meningkat kepada 15,096 kes secara keseluruhan.

Terkini #COVID19Malaysia 10 Okt 2020Kes sembuh=73Jumlah kes sembuh= 10,780 kesKes positif= 374(kes import=2, kes tempatan=372)Jumlah positif= 15,096 kesKes kematian= 3Jumlah kes kematian= 155 kesKes dirawat di ICU= 73 kesBantuan Alat Pernafasan= 28 kes pic.twitter.com/lbbdgsPqn3

Daripada 374 kes baharu yang dilaporkan pada hari ini, sebanyak 372 merupakan kes tempatan manakala 2 lagi adalah kes import.

Terdapat 73 kes yang sedang dirawat di ICU dan daripada itu, 28 kes memerlukan alat bantuan pernafasan.

73 kes sembuh dilaporkan hari ini. Jumlah keseluruhan, 10780 kes bersamaan 71.41%. pic.twitter.com/iiliwAa9tc

Dalam pada itu, kes discaj baharu yang dilaporkan pada hari ini adalah 73 kes. Justeru, jumlah kumulatif kes discaj di Malaysia terus meningkat kepada 10,780 kes.

KKM juga turut memaklumkan bahawa terdapat 3 kes kematian yang dicatatkan pada hari ini. Jumlah kumulatif kes kematian pula meningkat kepada 155 kes atau bersamaan dengan 1.03%.

Dukacita dimaklumkan terdapat 3 kes kematian COVID-19 pada hari ini. Kesemua kes kematian dilaporkan di Sabah dan merupakan warganegara.KKM mengucapkan takziah kepada ahli keluarga mereka. pic.twitter.com/PgGZSpCQO4


COVID-19: Indonesia Bimbang Ledakan Kelahiran

JAKARTA: Pihak berkuasa Indonesia menjangkakan lebih 400,000 kelahiran berbanding kebiasaan pada tahun hadapan berikutan pasangan terpaksa duduk di rumah serta tiada akses alat cegah kehamilan, mendorong peningkatan pengguguran dan kanak-kanak kurang nutrisi dalam kalangan keluarga miskin.

Juarsih, 41, ibu kepada dua anak, berkata ubat cegah kehamilannya habis berikutan klinik ditutup dan hanya dikhususkan untuk pesakit COVID-19 saja, malah sehingga kini bimbang untuk membuat pemeriksaan di kampung halamannya di Bandung, Pulau Jawa.

“Mula-mula saya terkejut, tetapi gembira dan bersyukur selepas itu biarpun dalam keadaan sukar ketika ini,” katanya.

Penggunaan alat cegah kehamilan menurun secara drastik sejak pandemik itu melanda Mac lalu, menurut Ketua Lembaga Perancang Penduduk dan Keluarga Nasional Indonesia, Hasto Wardoyo.

Pihak berkuasa kesihatan pula bimbang keadaan itu akan meningkatkan potensi pengguguran dan kadar kematian ibu yang tinggi selain kanak-kanak berdepan kekurangan nutrisi berikutan tidak berkemampuan.

Justeru inisiatif kempen dilaksanakan di mana pekerja kesihatan mewar warkan kepada komuniti bahawa ini bukan masa sesuai untuk mempunyai bayi.

Minggu ini, pihak berkuasa melancarkan intensif sehari yang bertujuan mengedarkan alat cegah kehamilan kepada sejuta penduduknya, khusus wanita.

Malah, selebriti turut disenaraikan untuk membantu menyebarkan berkenaan perkara itu.

Selain itu, pemotongan belanjawan dan perubahan struktur politik di seluruh negara menjadikan usaha mendidik masyarakat mengenai perancang keluarga sukar.

“Petugas kesihatan pula sibuk menguruskan pesakit COVID-19, menjadikan perkhidmatan kawalan kelahiran diketepikan dahulu,” kata Ketua Agensi Perancang Keluarga Jawa Barat, Kusmana.

Namun, bagi pasangan yang bekerja dari rumah, Arie Novarina, 38, beranggapan situasi itu memberi hikmah kepada mereka kerana dia kini sedang menantikan kelahiran anak sulung selepas dua tahun menunggu.

Sehingga kini, hampir 3,000 kematian dicatatkan akibat COVID-19 di Indonesia, tetapi penyelidik menjangkakan lebih banyak angka kematian yang berlaku. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 1,924 Kes Baharu, 12 Kematian Hari Ini

KUALA LUMPUR: Kes positif Covid-19 menurun dengan 1,924 kes baharu direkodkan setakat 12 tengah hari ini.

Ketua Pengarah Kesihatan, Tan Sri Dr Noor Hisham Abdullah berkata, angka itu menjadikan jumlah keseluruhan kes Covid-19 sebanyak 293,698 kes.

Menurutnya, sebanyak 3,752 kes sembuh direkodkan hari ini menjadikan jumlah kumulatif 263,761 kes.

“Sebanyak 12 kematian lagi direkodkan hari ini menjadikan jumlah keseluruhan 1,100 kes.

“Jumlah kes aktif sebanyak 28,837 kes dengan 205 kes masih menerima rawatan di unit rawatan rapi (ICU),” katanya hari ini.

Katanya, seramai 91 pesakit masih memerlukan bantuan pernafasan di hospital Covid-19 seluruh negara.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Shafie Arah Universiti Di Sabah Dirombak, Kakitangan Dibayar Gaji Penuh

KOTA KINABALU: Ketua Menteri Sabah, Shafie Apdal mahu pengurusan Kolej Universiti Yayasan Sabah (UCSF) dirombak selepas laporan ia menghadapi masalah kewangan.

Katanya, beliau sudah mengarahkan setiausaha kerajaan negeri menguruskan perkara itu, termasuk mengekalkan kakitangan dan memastikan pembayaran gaji penuh.

“Saya sudah meminta perkara ini dipercepatkan,” katanya selepas menerima sumbangan bekalan perubatan daripada pelbagai syarikat kepada kerajaan negeri.

“Saya tidak mahu gaji dipotong atau pekerjaan ditamatkan. Saya mahu ini diselesaikan. Saya juga mahu merombak pengurusan pentadbiran untuk memastikan ia dikendalikan dengan baik.”

Dalam memo bertarikh 15 Jun lalu, Naib Canselor UCSF, Mohamed Haleem Mohamed Razi meminta 200 kakitangan USCF menerima pemotongan gaji sebanyak 50% susulan masalah kewangan yang dihadapinya akibat pengambilan pelajar baru yang rendah kerana pandemik Covid-19.

Katanya, ini sebahagian daripada langkah pengurangan kos susulan pengambilan pelajar baru yang rendah pada April lalu.

Dalam memo kedua bertarikh 30 Jun, UCSF meminta kakitangannya yang tidak bersetuju dengan langkah pengurangan kos untuk mengambil cuti tanpa gaji atau meletak jawatan.

Kongres Kesatuan Sekerja Malaysia (MTUC) Sabah berkata, kakitangan universiti itu tidak pernah bersetuju dengan pemotongan gaji mereka, sebaliknya ia diputuskan pihak pengurusan tanpa rundingan terlebih dahulu.

Dalam kenyataan semalam, Setiausaha MTUC Sabah, Catherine Jikunan dilaporkan berkata, semua kakitangan hanya diberikan memo awal selepas keputusan dibuat.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Wanita Sempat Rakam Wajah Lelaki Miang Yang Mengintainya Dari Bawah Pintu Tandas

Cubaan seorang lelaki miang untuk mengintai di tandas wanita menemui kegagalan apabila mangsa berjaya merakam wajah suspek.

Dalam kejadian yang berlaku di tandas di sebuah stesen minyak di Thailand itu, mangsa berjaya merakam video yang menunjukkan suspek menceroboh dan cuba mengintainya melalui bawah pintu tandas.

Mangsa sebelum itu singgah ke stesen berkenaan untuk menggunakan tandas dan ketika berada di dalam, dia menyedari ruang di bawah pintu tandas agak luas, lalu mengeluarkan telefon bimbit dan menggunakan kameranya untuk melihat apa yang dapat dilihat melalui posisi itu.

Tiba-tiba datang seorang lelaki masuk ke tandas itu dan terus mengintainya dari bawah pintu.

Mangsa juga berjaya merakam wajah suspek dengan jelas.Menyedari dirinya dirakam, suspek terus keluar melarikan diri dari tempat kejadian.

Mangsa kemudian menghubungi rakan lelakinya datang kerana dia takut sekiranya suspek masih berada di luar menunggunya.

“Saya menggigil dan stesen itu pula sunyi sepi. Saya tak berani keluar kerana takut jika dia menunggu saya di luar sebab dia ternampak saya merakam video itu,” katanya.

“Saya terus menghubungi rakan lelaki untuk datang mengambil saya.

Kalau saya datang seorang diri, dia mungkin akan merogol dan membunuh saya selepas itu.

“Pada waktu itu, ada pekerja yang sedang melakukan kerja-kerja pembersihan berhampiran.

Tak tahu macam mana dia (suspek) boleh masuk ke tandas ini tanpa disedari.

Apa ke gila nak mengintai orang yang tengah nak membuang?“Susah dan bahaya jadi wanita ni kadang-kadang.

Sekarang polis tengah cari mamat dalam video tu,” katanya.


Indeks jenayah di Sandakan catat 586 kes

SANDAKAN, 27 Nov – Indeks jenayah di daerah ini mencatatkan 586 kes dari Januari hingga  25 Nov lepas, meningkat satu kes berbanding tempoh sama tahun lepas.

Ketua Polis Daerah Sandakan ACP Mohd Azhar Hamin berkata statistik penyelesaian kes jenayah adalah sebanyak 60.63 peratus dari Januari hingga 25 November lepas.

Beliau yakin polis di daerah ini mampu untuk meningkatkan lagi peratus penyelesaian kes sehingga  penghujung tahun ini.

“Secara keseluruhannya hasil komitmen serta usaha yang tidak pernah putus daripada warga polis  Sandakan, saya yakin prestasi kita sehingga 25 Nov lepas masih mempunyai ruang untuk dipertingkatkan,” katanya pada Majlis Perhimpunan Bulan November Ibu Pejabat Polis Daerah Sandakan di sini, hari ini.

Pada majlis itu, enam wartawan antara 21 penerima surat penghargaan daripada Mohd Azhar, 15 pegawai rendah polis menerima kenaikan pangkat daripada Lans Koperal kepada Koperal dan tiga pegawai  kanan serta pegawai rendah polis menerima pengesahan jawatan.

Dalam pada itu, Mohd Azhar mengingatkan pegawai dan anggota polis di daerah ini agar mengutamakan  amalan integriti yang bukan sahaja mampu untuk membentuk tingkah laku yang baik dan positif, malahan  mampu menjadi individu lebih efektif serta produktif.

Katanya ia sejajar dengan komitmen pucuk pimpinan Polis Diraja Malaysia (PDRM) yang tidak berkompromi dalam isu integriti melibatkan pasukan dan menyokong penuh penguatkuasaan yang drastik.

Menurutnya ia dilaksanakan oleh setiap kontinjen, Briged dan formasi sebagai satu daripada inisiatif untuk mencegah serta menutup ruang yang membuka peluang kepada penyelewengan, rasuah serta salah guna kuasa dalam kalangan warga PDRM.


Musa Aman tidak hadir Sidang DUN Sabah

KOTA KINABALU: Ahli Dewan Undangan Negeri (ADUN) Sungai Sibuga, Tan Sri Musa Aman disahkan tidak akan hadir sepanjang persidangan ke-15 Dewan Undangan Negeri (DUN) Sabah, minggu ini.

Speaker DUN, Datuk Seri Syed Abas Syed Ali, ketika berucap pada pembukaan sidang berkenaan hari ini berkata, bekas ketua menteri itu tidak hadir disebabkan masalah kesihatan.

“Saya meluluskan cuti ADUN Sungai Sibuga sepanjang persidangan ini atas faktor masalah kesihatan,” katanya.

Musa kembali ke negeri ini dari Kuala Lumpur pada 7 November lalu bagi mendengar keputusan perbicaraan saman pemula untuk menentukan beliau sebagai ketua menteri Sabah yang sah.

Beliau mencabar perlantikan Presiden Parti Warisan Sabah (WARISAN) yang juga Ketua Menteri, Datuk Seri Shafie Apdal sebagai tidak sah, namun ditolak Mahkamah Tinggi di sini.

Musa turut tidak hadir pembentangan Belanjawan Negeri 2019, Jumaat lalu. – Berita Harian


Guru Dipenjara Seumur Hidup Kerana Rogol 13 Pelajar, 8 Daripadanya Mengandung

JAKARTA: Mahkamah Indonesia pada Selasa menjatuhkan hukuman penjara seumur hidup kepada seorang guru kerana merogol 13 pelajar, kes yang menarik perhatian terhadap penderaan seksual di beberapa sekolah berasrama penuh agama di negara itu.

AFP melaporkan, Herry Wirawan, 36, didapati bersalah oleh mahkamah di daerah Bandung kerana merogol 13 pelajar perempuan di bawah umur menyebabkan sekurang-kurangnya lapan orang daripada mereka mengandung.

Pendedahan itu mencetuskan kemarahan di seluruh negara, dengan seorang pegawai kanan kerajaan berkata Presiden Joko Widodo memberi perhatian khusus kepada kes itu.

Kes itu terbongkar apabila keluarga seorang pelajar perempuan melaporkan Wirawan kepada polis kerana merogol dan menghamilkan anak perempuan remaja mereka, tahun lalu.

Semasa perbicaraan, didapati dia melakukan perbuatan itu selama lima tahun dan ramai daripada mangsanya berasal daripada keluarga miskin yang bersekolah dengan bantuan biasiswa.

Pendakwa raya meminta suntikan kimia dan hukuman mati bagi tertuduh, yang meminta hakim meringankan hukuman ke atasnya bagi membolehkan dia membesarkan anak-anaknya.

Wirawan tiba di mahkamah dalam keadaan bergari dan menundukkan kepalanya ketika hakim Yohannes Purnomo Suryo Adi menjatuhkan hukuman penjara seumur hidup kepadanya.

Mahkamah berkata kerajaan Indonesia akan membayar pampasan kepada mangsa.

Pengerusi Suruhanjaya Perlindungan Kanak-Kanak Indonesia berkata, keputusan pada Selasa itu bermakna keadilan untuk mangsa sudah dilaksanakan.

Tetapi ahli keluarga salah seorang mangsa memberitahu AFP, dia sangat kecewa kerana Wirawan tidak menerima hukuman yang lebih keras dan memberi amaran bahawa itu akan membuka peluang kepada kes lain. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Saya Jahil, Tak Pandai, Saya Bukan Sesiapa, Cuma Cina Belajar Islam – Ebit Lew

KUALA LUMPUR: “Saya jahil, tak pandai. Saya bukan ustaz. Saya bukan sesiapa. Cuma Cina belajar Islam.

“Terima kasih semua terlalu ramai guru, keluarga dan sahabat mendoakan dan beri semangat. Allah saja balas semuanya,” kata pendakwah terkenal Ebit Lew.

Ebit Lew meluahkan isi hatinya di Facebook selepas niatnya membantu golongan kurang berkemampuan disalahertikan dan dipertikaikan segelintir pihak.

Ebit Lew memohon maaf sekiranya apa dilakukannya mengguris hati orang ramai kerana niatnya hanya ingin membantu.

“Saya tak berniat nak sakitkan hati sesiapa pun. Saya mohon maaf pada semua ya.

“Doakan terlalu ramai lagi orang memerlukan bantuan dan sokongan.

“Bagaimana kita boleh lena, sedangkan ada orang tidak dapat tidur lena kerana nasib mereka dengan kita tak sama.

“Walau memberi minum pada kucing atau anjing sedikit pun (tetap) dipandang Allah. Walau kita tak dapat bantu mereka semua, kita buatlah apa yang kita termampu,” katanya.

Katanya, janganlah menuding jari kerana setiap orang bertanggungjawab atas diri sendiri.

“Belajarlah melihat dengan cinta. Mendengar dengan cinta. Melalui hidup dengan cinta.

“Janganlah menyalahkan sesiapa kerana setiap kita bertanggungjawab atas diri kita dan masyarakat kita didepan Allah nanti.

“Semuanya hingga satu hari nanti kita mendapat RedaNya. Reda Allah segala-galanya. Usahlah takut kejian atau penghinaan orang tapi yang paling menakutkan kemurkaan Allah,” katanya.

Meskipun sedar semakin hebat dugaan melanda, namun dia berharap bakti ditaburkannya itu dapat dilakukan berterusan hingga akhir hayatnya.

“Dah berlalu bertahun dalam kerja khidmat dan berkongsi kasih sayang sejak kecil. Entah berapa hari lagi yang tinggal. Biarlah baki hidup ini dalam kebaikan.

“Jika Allah takdirkan walau berapa waktu yang tinggal. Masa tu sangat sekejap berlalu, sedangkan banyak kerja dan amanah yang terlalu jauh dari sempurna,” katanya.

Dalam hantaran sama pendakwah itu sempat mengenang nasihat arwah ibunya selain menyatakan kerinduan terhadap keluarganya yang berada di Kuala Lumpur.

“Penat sangat rasa. Tapi bahagia sangat. Syukur pada Allah. Teringat mak dulu senyum bagi nasihat. Tak apa orang buat kita. Jangan kita buat orang.

“Selalu maafkan orang lain dan doakan semua orang bahagia dan masuk syurga. Kita hidup untuk Allah sayang.

“Jika ada kebaikan yang Allah terima saya hadiahkan buat arwah mak saya. Rindu bidadari dan anak-anak. Rindu ayah di kampung. Nak balik KL (Kuala Lumpur) cepat, lepas selesai semuanya,” katanya. – Berita Harian


Petanda Mahu ‘Pergi’

KOTA KINABALU: Gurauan seorang pegawai Tentera Laut Diraja Malaysia (TLDM) yang mengakui rindu kampung halaman ketika membalas komen rakan di laman sosial Facebook beberapa hari lalu umpama ‘petanda’ apabila disahkan meninggal dunia kelmarin dipercayai akibat sakit jantung.

Allahyarham Komander Mohamad Nizam Mohamad Said, 40, adalah Pegawai Memerintah Skuadron 601 TLDM Kota Kinabalu.

Mohamad Nizam atau lebih mesra dipanggil Bear yang juga adalah juruterbang helikopter TLDM pada 1 November lalu memuat naik sekeping gambar beliau berlatarbelakangkan pemandangan sebuah gunung sebelum salah seorang rakan di media sosialnya meninggalkan komen pada gambar terbabit dengan nada gurauan.

Allahyarham membalas semula komen berkenaan dengan nada sama sambil menyatakan gambar terbabit sengaja dimuat naik bagi melepaskan kerinduan terhadap kampung halaman.

“Hahaha…saja tukar angin sikit ala-ala rindu kampung gitu,” katanya ringkas.

Terdahulu, Allahyarham Komander Mohamad Nizam dipercayai pengsan ketika mendengar taklimat kira-kira jam 8.35 pagi pada 3 November.

Beliau dipercayai cuba dikejutkan namun tiada sebarang tindak balas sebelum dibawa ke Hospital Angkatan Tentera Wilayah Kota Kinabalu (HATWKK).

Bagaimanapun, kakitangan perubatan HATWKK yang bertugas memaklumkan Mohamad Nizam sudah meninggal dunia sekitar jam 9.50 pagi pada hari sama.

Sementara itu, jenazah Komander Mohamad Nizam diterbangkan ke kampung halaman di Melaka, semalam menggunakan pesawat Tentera Udara Diraja Malaysia (TUDM) A400M pada jam 3 petang.

Turut mengiringi jenazah adalah isteri, Nor Hashimah Abu Hashim bersama empat anak.

Dalam pada itu, turut hadir memberikan penghormatan terakhir, Panglima Armada Timur, Laksamana Madya Datuk Syed Zahrul Putra Syed Abdullah dan beberapa pegawai tertinggi TLDM Kota Kinabalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


3 saluran pada pemilihan semula PKR Cabang Keningau

KENINGAU: Sebanyak tiga saluran mengundi dibuka di pusat pengundian bagi pemilihan semula PKR Cabang Keningau, di Dewan Badminton, Kompleks Sukan Keningau, di sini, hari ini.

Calon EXCO Wanita PKR, Sarimah Lisut, yang hadir bagi memberi sokongan kepada seorang calon ketua cabang, berkata setiap saluran dikhususkan untuk calon yang bertanding jawatan ketua cabang.

Pemilihan bagi jawatan ketua cabang menyaksikan pertandingan tiga penjuru antara penyandang Johari Tahir, Datuk Dr Sangkar Rasam dan Haslina Abin Kassim.

“Pengundi akan berbaris mengikut calon mana yang mereka undi. Setiap saluran mempunyai 20 komputer tablet untuk ahli mengundi menggunakan sistem e-voting,” katanya.

Ketika mula dibuka pada kira-kira jam 9 pagi tadi, pengundi sudah ramai kelihatan di pusat pengundian bagi memilih calon pemimpin masing-masing.

Proses pemilihan semula itu yang dijadualkan sehingga jam 3 petang nanti dijalankan serentak dengan pemilihan peringkat Sarawak, hari ini.

Jawatankuasa Pemilihan Parti (JPP) memutuskan untuk mengadakan pemilihan semula di cabang Keningau disebabkan kekecohan yang berlaku di cabang berkenaan ketika pengundian minggu lalu.

Insiden itu berlaku apabila beberapa ahli PKR dihalang memasuki pusat pengundian hingga memaksa calon Timbalan Presiden, Rafizi Ramli yang berada di lokasi campur tangan.

Situasi itu menyebabkan Rafizi dikasari sebelum beliau diiring keluar dan membuat laporan polis berhubung insiden itu.

Difahamkan, ramai anggota polis dan kira-kira 50 anggota Jabatan Sukarelawan Malaysia (RELA) memantau keselamatan di pusat pengundian. – Berita Harian


Sebak, Suami Menangis Histeria, Isteri Dan Tiga Anak Termasuk Bayi Jadi Penumpang Pesawat Sriwijaya Air

Kehilangan orang tersayang seperti pasangan atau ahli keluarga, perit untuk diterima oleh sesiapa pun. Apatah lagi, jika kehilangan itu berlaku dalam sekelip mata.

Bagitulah yang dirasai oleh salah seorang ahli keluarga mangsa pesawat komersial Sriwijaya Air yang terhempas di perairan Kepulauan Seribu, Jakarta, semalam.

Memetik laporan media tempatan, Tribun News, Yaman Zai yang berasal dari Nias, Sumatera Barat, telah merantau ke Pontianak selama satu tahun untuk bekerja.

Isteri bersama tiga anaknya termasuk seorang bayi yang berada di dalam pesawat itu, dijadualkan tiba dari Jakarta ke Pontianak untuk bercuti.

Namun, takdir tuhan menentukan sebaliknya apabila percutian yang dirancang menjadi mimpi negeri buat suami setelah pesawat yang membawa isteri dan anak-anaknya dilaporkan terhempas.

Dia yang telah menunggu ketibaan mereka di Lapangan Terbang Supadio, Pontianak, menangis histeria sewaktu mengetahui mengenai kejadian yang menimpa ahli keluarganya.

“Isteri saya dan tiga anak saya jadi penumpang. Saya bekerja setahun lebih di sini, jadi mereka mahu ke sini untuk bercuti.

“Tadi terakhir saya hubungi mereka sudah di lapangan terbang, jadi saya tunggu tunggu, biasanya satu jam sudah sampai, tapi ditunggu mereka tidak datang, telefon juga tidak aktif,” katanya sambil menangis menangis teresak-esak.

Semenatra itu,ahli keluarga penumpang pesawat Sriwijaya Air dengan nombor penerbangan SJ 182, turut dilihat menangis di Lapangan Terbang Supadio saat mengetahui pesawat yang membawa ahli keluarga mereka terputus hubungan.

Di dalam kejadian malam tadi, Menteri Perhubungan Indonesia, Budi Karya Sumadi dalam siaran media menerusi webinar berkata pesawat itu dipercayai terhempas di sekitar Pulau Laki dan Pulau Lancang, di kawasan perairan Kepulauan Seribu.

Pesawat terbabit dijadualkan menuju ke bandar Pontianak dari Lapangan Terbang Antarabangsa Soekarno-Hatta yang membabitkan perjalanan selama kira-kira 90 minit melintasi Laut Jawa.

Namun, kira-kira empat minit berlepas pesawat berkenaan terputus hubungan dengan menara kawalan pada jam 2.40 petang waktu Indonesia Timur.

Menerusi perkembangan terbaharu pagi ini, bahagian tubuh manusia dan serpihan bangkai pesawat yang membawa 62 orang termasuk anak kapal ditemui di luar pesisir Jakarta.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Mayat Budak Lelaki Ditemui Terapung Di Tanjung Aru

KOTA KINABALU : Mayat kanak-kanak lelaki ditemukan terapung di kawasan laut berhampiran Kampung Tanjung Aru di Jalan Coastal di sini petang Khamis.

Ketua Polis Daerah Kota Kinabalu, Asisten Komisioner Mohd Zaidi Abdullah berkata, mangsa berusia lingkungan 10 tahun itu ditemukan pada jam 1.45 petang dipercayai warga asing berdasarkan ketiadaan kesan suntikan imunisasi BCG (Bacillus Calmette Guerin) pada badan mangsa.

“Mayat mangsa ditemukan oleh dua remaja yang kebetulan berjalan kaki melalui jalan berkenaan. Kedua-dua remaja terbabit terus bertindak mengangkat mayat mangsa sebelum menghubungi polis menerusi talian kecemasan 999 untuk mendapatkan bantuan pada jam 1.57 petang.

“Sebaik tiba di lokasi kejadian, pasukan polis terus menjalankan siasatan dan kanak-kanak terbabit disahkan meninggal dunia oleh pasukan paramedik yang turut hadir membantu di lokasi kejadian,” katanya kepada pemberita di sini pada Khamis.

Beliau berkata, berdasarkan pemeriksaan awal, mayat mangsa hanya mengalami sedikit benjolan di bahagian dahi dipercayai akibat terhentak pada batu penghadang di tepi laut ekoran keadaan arus ombak yang agak kuat.

Mohd Zaidi berkata, mayat mangsa sudah dihantar ke Jabatan Forensik, Hospital Queen Elizabeth I (HQEI) di sini untuk proses bedah siasat bagi mengenal pasti punca sebenar kematian mangsa.

Katanya, setakat ini kes diklasifikasikan sebagai kematian mengejut, manakala lakaran wajah mangsa akan diserahkan kepada media untuk mengesan waris dan orang ramai yang kehilangan ahli keluarga diminta menghubungi pihak polis. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Perkhidmatan Penumpang Lapangan Terbang Tawau Dicadangkan Ditutup

TAWAU: Jawatankuasa Pengurusan Bencana Daerah Tawau mencadangkan Lapangan Terbang Tawau di isni, ditutup sementara untuk perkhidmatan penumpang bagi membendung penularan kes Covid-19.

Pengerusinya Arnold Joibi yang juga Presiden Majlis Perbandaran Tawau (MPT) berkata, cadangan itu sudah dikemukakan kepada Jawatankuasa Pengurusan Bencana Negeri serta Majlis Keselamatan Negara (MKN) Sabah, baru-baru ini.

“Penularan Covid-19 di Tawau, membimbangkan dan sebab itu perlu ditangani dengan mengambil beberapa langkah keselamatan kesihatan,” katanya kepada Bernama.

Tawau mencatat kes positif Covid-19 harian tertinggi di Sabah semalam, iaitu 63 kes daripada keseluruhan 106 kes seluruh negeri.

Sementara itu, beliau berkata, tindakan tegas termasuk kompaun maksimum akan dikenakan kepada penduduk yang melarikan diri dari lokaliti Perintah Kawalan Pergerakan Diperketatkan (PKPD).

“Penduduk di Simpang 3A Merotai Besar, Kampung Baru Pasir Putih, Fasa 2A Taman Semarak dan Kampung Ranggu Batu 10 yang melarikan diri dari PKPD ini perlu balik segera dan menjalani ujian saringan Covid-19.

“Didapati masih ramai penduduk dalam lokaliti PKPD tidak menjalani saringan, misalnya di Fasa 2A Taman Semarak, penduduknya seramai 840 orang namun yang melakukan ujian Covid-19 hanya 160 orang,” katanya.

Beliau menasihatkan orang ramai agar mematuhi prosedur operasi standard ditetapkan MKN serta bersama-sama melandaikan kes Covid-19 di Tawau, selain memastikan pelaksanaan Perintah Kawalan Pergerakan (PKP) sehingga 16 April ini tidak lagi dilanjutkan.

Sementara itu, Ketua Polis Daerah Tawau Asisten Komisioner Peter Umbuas berkata, polis menambah dua lagi sekatan jalan raya di sini, iaitu di Jalan Utara serta Jalan Kuhara bagi mengawal pergerakan masuk penduduk ke kawasan bandar.

“Selain, polis juga menutup dua jalan iaitu Jalan Salleh dan Jalan Tanjung Batu, ketika ini tahap pematuhan SOP di Tawau adalah terendah di Sabah,” katanya.

Tiga sekatan jalan raya sedia ada di Tawau iaitu Jambatan Putih, Batu 2 Jalan Apas dan Jalan Tiku. – BERNAMA


(VIDEO) “Dengan Bangganya Doktor Tu Masuk Rumah Saya” – Jumpa Resit Hotel, Suami Nurse Curang Dedah Derita 8 Bulan

Pemuda yang membelasah seorang doktor selepas kantoi curang dengan isterinya tampil menjelaskan situasi sebenar mengenai insiden itu.

Pemuda tersebut, Aiman Ariff Ahmad Amirudin berkata dia bertindak memukul doktor tersebut selepas amaran supaya tidak lagi bertemu isterinya dikenali sebagai Intan, 28, tidak diendahkan.

“Saya belum gila nak pukul orang sebab saya tak pernah ada rekod jenayah sebelum ini. Tapi siapa tak marah kalau dengan bangganya doktor tu masuk rumah saya.

“Mula-mula wife cakap (doktor) masuk ke dalam rumah untuk solat… tapi takkan solat selama tiga jam? Saya juga pernah warning doktor tu pada 19 September lalu minta jangan jumpa wife saya lagi.

“Saya call dia dari Dubai. Tengok-tengok saya dapat video bukti mereka masih lagi berjumpa sehari selepas saya call dia. Apa awak rasa?” soalnya.

Aiman turut menafikan dakwaan bahawa dia jenis cemburu buta dan kerap menuduh bukan-bukan terhadap isterinya.

“Dakwaan tu tak betul. Seorang suami yang jauh sentiasa akan bertanya, ambil berat isteri sebab saya tak ada di sisi dia.

“Tapi mungkin bagi dia ambil berat dan pertanyaan itu adalah trust issue. Bagi saya itu cara seorang suami menyayangi isterinya.

“Saya tak rasa ini isu jealous tetapi curang… isteri orang curang dengan suami orang. Mana keadilan saya seorang yang dianiaya,” katanya.

Dakwa Aiman lagi, dia menyedari isterinya ada hubungan sulit dengan doktor tersebut sejak lapan bulan lalu.

“Sejujurnya isteri saya dah curang dekat lapan bulan. Saya dapat tahu pun dari mak mentua saya kerana dia tidak mahu bersubahat.

“Isteri minta cerai sejak dari awal tahun lagi. Dia juga pernah block nombor telefon saya selama tiga bulan. Waktu tu dia sedang hangat bercinta dengan doktor tu tapi saya tak ada bukti ketika itu.

“Sebab tu saya berdiam diri dan bertanya mana salah saya. Selepas solat istikharah Alhamdulillah semua terbongkar. Saya ada semua bukti. Access card keluar masuk, video CCTV, video pengakuan mereka berdua termasuklah resit hotel,” katanya.

Ditanya apa yang dilakukan terhadap isterinya selepas hubungan sulitnya itu terbongkar, pemuda berusia 31 tahun itu berkata dia cuma berharap agar isterinya itu insaf.

“Saya tak pukul dia. Dayus kalau lelaki pukul perempuan. Macam mana jahil pun jangan pukul perempuan.

“Tipulah saya tak sayang isteri saya lagi. Tapi menipu itu adalah pilihan. Jangan pernah salahkan orang lain kerana itu pilihan awak,” katanya.

Dalam pada itu, Aiman mengaku tindakannya menyerang doktor berkenaan adalah keterlaluan kerana terlalu marah.

“Saya tak cakap apa sa ya buat tu betul. Sebab tulah lepas pukul doktor tu saya sendiri ke balai untuk serah diri,” katanya.

Sementara itu, Aiman turut berkata bahawa adik isterinya turut menafikan mengeluarkan kenyataan mempertahankan kakaknya itu di Twitter.

“Saya dapat mesej dari adik kedua wife beritahu tidak tahu-menahu mengenai tweet yang tular di Twitter. Setahu saya dia tak ada Twitter.

“Kalau tweet tu adik dia yang buat takkan mak mentua dan adik-beradik wife mesej bagi semangat dekat saya,” katanya.

Doktor kena belasah.Kalau yang perempuan tak melayan tak jadi jugak, belasah la dua-dua sekali, tunjuk muka perempuan tu sekali baru adil. pic.twitter.com/oaywFUYmfU


13 PATI Cuba Masuk Tawau Ditahan Di Kebun Ubi

TAWAU: Helah sekumpulan 13 pendatang asing tanpa izin (PATI) yang cuba menyusup masuk secara haram ke Tawau pada awal pagi gagal selepas mereka ditahan Pasukan Polis Marin (PPM) menerusi Op Benteng di Kampung Hidayat Batu 4, Tawau, hari ini.

Pegawai Pemerintah Markas Operasi PPM Wilayah Empat Tawau Deputi Superintendan Mohd Nazari Ismail berkata, hasil maklumat dan risikan yang dilakukan berjaya mengesan kebun ubi yang menjadi transit pendaratan imigran sebelum serbuan dijalankan pada 2.30 pagi.

Menurutnya, ketika serbuan pihaknya berjaya mengesan kelibat warga asing yang baru tiba dan bersembunyi di lokasi berkenaan.

Katanya, kesemua yang ditahan terdiri daripada lima lelaki dan lima wanita termasuk tiga kanak-kanak lelaki masing-masing berusia dalam lingkungan tujuh hingga 58 tahun dipercayai warga Indonesia.

“Hasil pemeriksaan mendapati kesemua individu itu tidak memiliki sebarang dokumen perjalanan atau pengenalan diri yang sah,” katanya dalam satu kenyataan hari ini.

Mohamad Nazari berkata, kesemua mereka itu kemudiannya dibawa ke Markas Operasi PPM Tawau untuk tindakan lanjut.

“Kes disiasat mengikut Seksyen 6(3) Akta Imigresen 1959/63 (Akta 155) dan jika sabit kesalahan boleh didenda tidak lebih RM10,000 atau penjara tidak lebih lima tahun atau kedua-duanya sekali dan boleh dikenakan tidak lebih dari enam kali sebatan,” katanya.

Dalam pada itu, beliau turut merakamkan penghargaan kepada masyarakat setempat yang terus memberi kerjasama dengan menyalurkan maklumat melalui aplikasi WhatsApp PPM Sabah di talian 013-2831197.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Juruterbang JT610 tak sempat sambut Deepavali

“DIA sepatutnya pulang ke India bagi meraikan Deepavali. Kebiasaannya dia sudah berada di India beberapa hari menjelang Deepavali, tetapi kami tak sangka dia sudah ‘pergi’.”

Demikian kata jiran juruterbang pesawat Lion Air JT610 yang terhempas di perairan Indonesia di Karawang selepas beberapa minit berlepas dari Jakarta menuju ke Pangkal Pinang, Sumatera pada pagi Isnin.

Menurut laporan BBC, jiran juruterbang Bahvye Suneja, Anil Gupta berkata, Bahvye sangat ramah dan menghormati orang tua, malah Bahvye sering menyapa Anil setiap kali terserempak di kawasan perumahan di New Delhi.

“Kami kenal dia sejak kecil. Dia bersekolah di sini dan sering menegur saya apabila bertemu,” katanya.

Sementara itu, seorang daripada keluarga Bahvye berkata, keluarganya sangat berduka cita selain meminta orang ramai untuk mendoakan juruterbang berusia 31 tahun itu.

“Keluarga kami sudah menunggu kepulangan Bhavye yang dijadualkan tiba di New Delhi ketika perayaan Deepavali,” katanya menambah keluarga Bahvye akan bertolak ke Indonesia bagi menuntut jenazah Bahvye.

Difahamkan, Bhavye adalah juruterbang berpengalaman dan sudah mengendalikan pesawat selama 6000 jam. Beliau mula berkhidmat dengan Lion Air sejak 2011.

Terdahulu, Pengarah Operasi Agensi Mencari dan Menyelamat, Bambang Suryo Aji berkata, mungkin tiada mangsa yang terselamat dalam tragedi terbabit.

“Jangkaan saya tiada siapa yang selamat kerana mangsa yang kami temui, mayat mereka berkecai dan sudah beberapa jam, jadi berkemungkinan besar semua 189 orang dalam pesawat itu meninggal dunia,” katanya.


Aktiviti Sosial Dihadkan, PKP Mungkin Dilaksana Semula – Masidi

KOTA KINABALU: Trend peningkatan kes positif Covid-19 di Sabah dilihat boleh membawa kepada langkah menghadkan penganjuran aktiviti sosial dan pelaksanaan semula Perintah Kawalan Pergerakan (PKP).

Menteri Kerajaan Tempatan dan Perumahan selaku jurucakap Covid-19 Sabah, Datuk Seri Masidi Manjun berkata, jangkitan dalam kalangan komuniti semakin membimbangkan dan jika masyarakat tidak mengambil serius perkara ini, kes akan menjadi tidak terkawal.

Sekiranya kes berada dalam keadaan tidak terkawal, pelaksanaan PKP mungkin perlu dikuat kuasakan semula di Sabah.

Oleh itu, beliau menyarankan semua rakyat di negeri ini agar terus mematuhi prosedur operasi standard (SOP) yang telah ditetapkan agar penularan jangkitan dalam komuniti dapat dihentikan.

Ketika ini, kerajaan negeri akan melihat segala pilihan yang ada sebelum menghadkan sebarang pengajuran aktiviti sosial dan perhimpunan awam.

Walaupun ketika ini kelonggaran diberikan bagi penganjuran aktiviti sosial namun, kerajaan akan membuat keputusan bergantung kepada keadan kes semasa dan rekomendasi daripada Kementerian Kesihatan Malaysia (KKM).

Katanya, kerajaan akan melihat kepada semua pilihan yang ada dan jika ada keperluan bagi mengetatkan SOP, perkara pertama yang perlu dilihat adalah mengkaji semula kebenaran melakukan aktiviti sosial yang menjadi punca kepada jangkitan komuniti.

“Apabila ini berlaku, aktiviti sosial akan dihadkan. Kita akan melihat semula kelonggaran membenarkan aktiviti sosial sekiranya kes semakin meningkat,” ujarnya.

Mengulas mengenai keperluan menghadkan aktiviti rentas negeri, Masidi berkata, pilihan sentiasa ada namun, pada akhirnya pertimbangan akan dibuat demi menjamin kebajikan rakyat.

Pilihan menghadkan aktiviti rentas negeri akan diberi pertimbangan bergantung kepada perkembangan semasa kes Covid-19 di Sabah.

Semalam, kes di Sabah terus meningkat kepada 405 kes dengan 49 kluster masih aktif. Sehingga kini, kes positif Covid-19 di Sabah sudah mencecah 38,960 kes dengan 277 kes kematian. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Yusof Yacob Kekal Adun Sindumin – Speaker Dun Sabah

KOTA KINABALU: Bekas Ketua Penerangan Parti Warisan Sabah (Warisan), Datuk Dr Yusof Yacob kekal sebagai Ahli Dewan Undangan Negeri (Adun) Sindumin selepas isu pengosongan kerusi Dewan Undangan Negeri (Dun) Sindumin dimuktamadkan, hari ini.

Dalam kenyataan medianya hari ini, Speaker Dun Sabah, Datuk Kadzim M Yahya berkata, beliau sudah meneliti semua dokumen dikemukakan Warisan, Dr Yusof dan peruntukan undang-undang sedia ada mengenai isu pengosongan kerusi terbabit.

Katanya, beliau menerima tiga dokumen daripada Dr Yusof dan dua dokumen daripada Warisan atau ejen parti itu selepas pengumuman keluar parti dibuat Dr Yusof pada 8 Oktober lalu.

“Bagi menentukan status kerusi N35 Sindumin, saya dipandu dokumen dihantar kepada saya, perjumpaan (dengan Dr Yusof) pada 11 Oktober lalu, undang-undang yang ada sekarang dan kes Adun Sebatik yang sama seperti isu dihadapi sekarang.

“Berdasarkan perkara itu, walaupun Dr Yusof bukan lagi ahli parti politik iaitu Warisan, kerusi N35 Sindumin tidak menjadi kosong apabila Dr Yusof mengisytiharkan keluar Warisan pada 8 Oktober lalu.

“Sehubungan itu, Yang Berhormat (YB) Datuk Dr Yusof Yacob masih Adun bagi kerusi N35 Sindumin,” katanya.

Dr Yusof mengumumkan keluar Warisan dan menjadi Adun Bebas yang menyokong kerajaan Gabungan Rakyat Sabah (GRS) pada 8 Oktober lalu kerana mahu membantu rakyat dan menyelesaikan pelbagai masalah dihadapi penduduk Sindumin.

Berikutan tindakan itu, Warisan bertindak balas dengan mengemukakan kepada Speaker Dun surat peletakan jawatan Adun Sindumin dan akujanji yang ditandatangani Dr Yusof bahawa beliau perlu meletak jawatan sebagai Adun Sindumin jika keluar parti.

Kadzim berkata, Dr Yusof menghubunginya melalui panggilan telefon memaklumkan keputusannya itu pada hari sama beliau mengumumkan keluar Warisan dan meminta untuk bertemu.

“Perjumpaan itu diadakan pada 11.20 pagi, 11 Oktober lalu. Ketika perjumpaan itu, Dr Yusof menyerahkan Deklarasi Berkanun (SD) mengisytiharkan antara lain bahawa beliau membatalkan semua sumpah dibuatnya dengan Warisan sebelum Pilihan Raya Negeri Ke-16 (PRN-16) pada 2020, termasuk jika ada, sumpah untuk mengosongkan kerusi N35 Sindumin jika dia keluar Warisan.

“Seterusnya pada 15 Oktober lalu, saya menerima satu surat daripada sebuah firma guaman mendakwa Dr Yusof melantik mereka.

“Turut dilampirkan bersama surat itu ialah surat peletakan jawatan dikatakan ditandatangani Dr Yusof pada 8 Oktober 2021,” katanya.

Beliau berkata, susulan daripada surat peletakan jawatan berkenaan, Dr Yusof yang menafikan melakukan perkara itu mengemukakan satu lagi SD bertarikh 16 Oktober 2021 mengisytiharkan antara lain bahawa beliau tidak pernah menandatangani surat peletakan jawatan sebagai Adun pada 8 Oktober 2021 seperti dikemukakan firma guaman terbabit.

Kes Dr Yusof sama seperti Adun Sebatik, Hassan A Gani Pg Amir yang mengumumkan keluar Warisan pada Februari lalu untuk menjadi Adun Bebas sebelum menyertai Parti Pribumi Bersatu Malaysia (Bersatu). – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pesakit Covid-19 Terjun Dari Tingkat 6 Hospital Likas

KOTA KINABALU: Seorang lelaki yang menerima rawatan akibat menghidap kanser dan positif Covid-19 di Hospital Wanita dan Kanak-Kanak Sabah (HWKKS), di sini, sejak beberapa hari lalu, dilaporkan terjun dari tingkat enam hospital berkenaan, malam ini.

Dalam kejadian kira-kira 8 malam itu, mangsa berusia 64 tahun terbabit terselamat selepas tersangkut di bumbung tingkat tiga hospital berkenaan.

Ketua Polis Daerah Kota Kinabalu Asisten Komisioner Habibi Majinji berkata, siasatan awal mendapati, mangsa ditempatkan di hospital berkenaan selepas didapati menghidap penyakit kanser dan positif Covid-19.

Katanya, mangsa dipercayai tertekan sebelum mengambil keputusan berkenaan, namun polis masih menjalankan siasatan lanjut bagi mengenal pasti punca sebenar kejadian.

“Mangsa yang parah akibat kejadian itu kemudian dibawa turun oleh pasukan Jabatan Bomba dan Penyelamat Malaysia (JBPM) yang tiba di lokasi kejadian selepas menerima panggilan kecemasan.

“Mangsa kini dirawat di hospital sama dan siasatan lanjut akan dijalankan termasuk mengambil keterangan mangsa,” katanya ketika dihubungi, hari ini.

Sementara itu, Ketua Balai Bomba dan Penyelamat (BBP) Lintas Agustavia Joe Guasi berkata, pihaknya menerima panggilan kecemasan pada 8.22 malam berhubung kejadian itu.

Katanya, sepasukan 15 anggota dan pegawai dari Balai Bomba Lintas dan Balai Bomba Kota Kinabalu dikerah ke lokasi kejadian untuk membantu menyelamatkan mangsa.

“Pasukan bomba seterusnya menjalankan operasi menyelamatkan mangsa sebelum diserahkan kepada pihak hospital untuk tindakan selanjutnya,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: BERSATU Mungkin Calonkan Muhyiddin Yassin Sebagai Perdana Menteri

Kuala Lumpur, 27 Feb – Tun Dr Mahathir berkata akan menerima Tan Sri Muhyiddin Yassin sebagai calon Perdana Menteri jika beliau mendapat sokongan majoriti.

Dalam satu sidang media, Tun Dr Mahathir berkata terdapat kemungkinan Muhyiddin bakal dicalonkan untuk menjadi Perdana Menteri.

“Jika semua orang memilihnya, saya okay,” katanya.

“Jika dia ke parlimen dan diberi majoriti penuh, dia ada hak untuk menjadi Perdana Menteri dan Agong boleh melantiknya dan sudah tentu dia boleh membentuk kabinetnya.”

Kemungkinan Bersatu calonkan Muhyiddin Yassin sebagai perdana menteri – Dr Mahathir @chedetofficial pic.twitter.com/pbO0L2TAGa

Tun Mahathir accepts Muhyiddin as PM candidate if he has the majority.#Mahathir#PolitikNegara#TunM#Malaysia#DrMahathir pic.twitter.com/ZojzqU0gTw


Tukang Cat Sangkut Di Tingkat 8

KOTA KINABALU: Dua pekerja mengecat bangunan sebuah hotel terkemuka di sini, berdepan detik cemas apabila ‘pelantar’ dinaiki mereka mengalami kerosakan teknikal sehingga tersangkut di tingkat lapan bangunan itu, hari ini.

Dalam kejadian 3.30 petang itu, dua pekerja berusia 35 dan 38 tahun berkenaan diselamatkan Jabatan Bomba dan Penyelamat Malaysia (JBPM).

Ketua Balai Bomba dan Penyelamat (BBP) Kota Kinabalu Ordine Gilu berkata, pihaknya menerima panggilan kecemasan pada 3.54 petang.

Katanya, sebuah jentera bersama van Unit Bantuan Perkhidmatan Kecemasan (ERMS) dan unit Rapid Intervention Motorcycle (RIM) serta 11 anggota dikerah ke lokasi kejadian.

“Sebaik tiba, kedua-dua mangsa masih tersangkut pada ‘pelantar’ di tingkat lapan pada bahagian luar bangunan berkenaan.

“Bomba terpaksa mendapatkan bantuan jentera Aerial Ladder Platform (ALP) untuk membantu menurunkan kedua-dua mangsa ke tempat selamat,” katanya ketika dihubungi, hari ini.

Ordine berkata, operasi menyelamatkan mangsa dimulakan pada 4.15 petang sebelum kedua-dua mereka berjaya diturunkan 19 minit kemudian.

Katanya, operasi ditamatkan pada 4. – HMetro


PAS Sabah Mahu Tanding Pada PRU15

KOTA KINABALU: PAS Sabah menyatakan hasrat untuk bertanding pada pilihan raya umum ke-15 (PRU15) dan sudah mengenal pasti kerusi yang diyakini boleh menang.

Setiausahanya Aliakbar Gulasan, parti itu juga sudah melakukan gerak kerja masyarakat di kerusi yang boleh menang.

“Kita terus terang, PAS mengharapkan kita (di Sabah) meletakkan calon pada PRU15, ada kerusi-kerusi yang kita yakin boleh menang dan gerak kerja sudah kita teruskan kepada masyarakat.

“Kita letakkan sasaran, yang pasti kita akan bertanding pada PRU walaupun tak sebutkan (jumlah) kerusi,” katanya ketika ditemui selepas menghadiri program ziarah sekolah sempena Hari Guru 2022, di Sekolah Menengah Kebangsaan (SMK) Bandaraya di sini, hari ini.

Aliakbar yang juga Ahli Dewan Undangan Negeri (Adun) lantikan tidak menolak kemungkinan Sepanggar menjadi kerusi yang disasarkan PAS di Sabah.

“Mungkin (Sepanggar), kalau media mengatakan begitu, saya katakan ya, saya akan bertanding (pada PRU15) InsyaAllah,” katanya.

Ditanya mengenai calon pilihan raya yang akan dikemukakan PAS Sabah nanti, beliau berkata, perbincangan mengenai perkara kini berada di peringkat akhir.

“Calon semua sudah ada, saya boleh katakan kini ia di peringkat akhir untuk kita tentukan dan PAS Sabah juga akan meletakkan calon-calon dalam kalangan profesional serta berpendidikan dengan sebahagiannya adalah anak muda.

“Kita juga akan mencadangkan calon bukan Islam, paling kurang pun seorang. Bagaimanapun, perkara ini masih dalam peringkat perbincangan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


56 Jemaah Tabligh Lahad Datu Bersedia Buat Saringan Covid-19

LAHAD DATU: Seramai 56 orang jemaah tabligh dari daerah ini yang menyertai perhimpunan di Masjid Sri Petaling Kuala Lumpur telah dihubungi untuk membuat saringan Covid-19 di Hospital Lahad Datu.

Ketua rombongan jemaah itu, Ustaz Samsuali Marulla berkata sejumlah peserta telah pun tampil melakukannya termasuk beliau pada petang tadi.

“Semuanya telah dimaklumkan dan bersedia untuk melakukan saringan itu dengan segera malah ada juga mahu melakukannya sekali lagi,” katanya ketika menghubungi Utusan Borneo di sini.

Menurutnya, masyarakat diminta tidak menjadikan situasi ini untuk bertindak panik kerana sehingga kini belum ada yang didapati positif Covid-19.

Samsuali turut meminta agar masyarakat bertindak matang berhadapan dengan isu itu terutamanya kepada mereka yang bertindak mahu mengasingkan pergaulan dengan para jemaah tabligh.

Satu kenyataan rasmi dikeluarkan Kementerian Kesihatan Malaysia mengarahkan semua Jabatan Kesihatan Negeri diminta untuk mengesan lebih 5,000 jemaah Malaysia yang menyertai perhimpunan itu.

Siasatan tersebut dijalankan ekoran laporan International Health Regulations (IHR) Focal Point (FP) Brunei mengesahkan terdapat warganegaranya yang didapati positif COVID-19 selepas mengahadiri perhimpunan tersebut di Kuala Lumpur pada 29 Februari hingga 5 Mac lalu.


Hujan Lebat Di Sabah Hingga Ahad

KUALA LUMPUR: Jabatan Meteorologi Malaysia (MetMalaysia) mengeluarkan amaran cuaca waspada dengan hujan lebat dijangka berlaku di beberapa kawasan di Sabah dan Sarawak hingga Ahad.

Menurut kenyataan MetMalaysia, kawasan Kuching, Serian, Samarahan, Sri Aman, Betong, Sarikei, Sibu dan Mukah di Sarawak serta Telupid, Kinabatangan, Beluran dan Sandakan di Sabah dijangka menerima hujan lebat hari ini.

Keadaan itu dijangka berterusan hingga Ahad di kawasan Bintulu, Miri (Subis, Beluru, Miri dan Marudi) dan Limbang di Sarawak serta pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat dan Kudat di Sabah serta Labuan.

Sementara itu, menurut kenyataan yang dikemas kini pada 11.30 pagi, sepanjang tempoh itu juga kawasan pantai Sarawak dan Sabah dijangka dilanda angin kencang.

“Angin kencang timur laut berkelajuan hingga 60 kilometer sejam (km/j) dengan ombak mencapai ketinggian 4.5 meter boleh berlaku di perairan Kelantan, Terengganu, Pahang, Johor Timur, Sarawak, Sabah Barat dan Labuan dalam tempoh itu.

“Angin kencang timur laut berkelajuan hingga 50 km/j dengan ombak mencapai ketinggian 3.5 meter juga boleh berlaku di perairan Sabah Timur,” demikian menurut kenyataan tersebut.

Kejadian itu boleh mendatangkan risiko limpahan air laut di pesisir pantai dan muara sungai kawasan terbabit.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kes Saspek Militan Masuk Negara Secara Haram Disebut Januari Depan

KOTA KINABALU: Seorang Pendatang Asing Tanpa Izin (PATI) yang dipercayai mempunyai kaitan dengan kegiatan pengganas militan Abu Sayyaf diarahkan hadir untuk sebutan kes di Mahkamah Sesyen, 4 Januari depan.

Tertuduh, Muslihal Aw Walar, 48, tidak membuat sebarang pengakuan ketika dibawa di hadapan Majistret Afiq Agoes, pagi tadi.

Muslihal, dituduh mengikut Seksyen 6(1) Akta Imigresen 1963 kerana masuk secara tidak sah ke negara ini.

Tertuduh boleh dikenakan hukuman denda sehingga RM10,000 dan penjara maksimum lima tahun jika disabitkan kesalahan.

Lelaki warga Filipina itu ditahan dalam satu operasi khas membabitkan sepasukan anggota polis dari Bahagian Anti Pengganas Cawangan Khas (E8) di Tenom, pada 27 November lalu. -SabahNewsToday


Beberapa Pusat Bandar Di Sabah Lengang Menjelang Aidilfitri

KOTA KINABALU, 18 Mei: Hanya tinggal seminggu sebelum sambutan Aidilfitri dan kebiasaannya beberapa pusat bandar di negeri ini pasti sesak dengan pengunjung yang ingin membeli barang keperluan hari raya.

Namun berbeza pada tahun ini apabila kawasan yang sering menjadi tumpuan pengunjung lengang berikutan Perintah Kawalan Pergerakan Bersyarat (PKPB) dalam usaha mengekang penularan COVID-19.

Di Kota Kinabalu, tinjauan Bernama mendapati kawasan Segama dan Sinsuran yang kebiasaannya dibanjiri ribuan pengunjung dari luar daerah Kota Kinabalu, kini sepi.

Hanya kedengaran lagu Hari Raya berkumandang di beberapa premis perniagaan yang beroperasi di kawasan itu.

Seorang pembantu kedai yang hanya ingin dikenali sebagai Aini Rhamat, 25, berkata kebiasaannya, seminggu menjelang raya, dia bersama tiga rakannya tidak menang tangan melayan pelanggan yang mahu membeli baju raya.

Katanya tahun ini kedatangan pelanggan khususnya ke kawasan itu amat berkurangan selain pelanggan juga tidak dibenarkan untuk mencuba pakaian yang dijual di premis berkenaan.

Di Tawau, suasana malam di bandar ini yang kelazimannya cukup meriah dengan pembukaan bazar atau pasar malam raya di beberapa lokasi kini turut sunyi.

Ini berikutan Majlis Perbandaran Tawau (MPT) telah mengeluarkan senarai panduan membabitkan aktiviti dilarang sepanjang tempoh PKPB berkuatkuasa termasuk larangan operasi pasar malam.

Bagaimanapun, berbeza di Sandakan, sejak PKP dilonggarkan pada 4 Mei lalu, bandar ini menjadi sibuk dengan aktiviti harian namun orang ramai masih mematuhi SOP yang ditetapkan.

Bandar-bandar satelit di daerah ini menjadi tumpuan orang ramai yang berbaris sehingga luar bangunan kedai atau pasar raya sebagai mematuhi peraturan penjarakan sosial.

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Kucing Batu Dipakaikan Kolar Satelit Untuk Kajian

KINABATANGAN, 11 Sept: Seekor kucing batu betina  liar ditangkap dan dipasangkan dengan kolar yang boleh dikesan satelit dekat sini sebagai sebahagian daripada Program Karnivor Pusat Lapangan Danau Girang (DGFC), satu kerjasama pusat itu dengan Jabatan Hidupan Liar Sabah (JHLS).

Menurut satu kenyataan dikeluarkan di sini hari ini, kucing batu yang dinamakan DGFC sebagai “ratu” atau “queen” dalam Bahasa Inggeris ditangkap dan dipasangkan dengan kolar satelit semasa  satu tinjauan malam di Estet Pendirosa dekat sini baru-baru ini.

Ketua Program Karnivor dan Pegawai Pemuliharaan Karnivor di DGFC  Dr Miriam Kunde berkata ratu adalah kucing batu pertama dipasangkan kolar itu sebagai sebahagian daripada projek itu.

“Diharap, kami akan dapat menangkap lebih banyak kucing batu dan memasang kolar di leher mereka untuk mengkaji pergerakan haiwan itu menerusi landskap  terserpih dan untuk memahami bagaimana mereka menggunakannya,” kata beliau.

Kunde berkata data pergerakan haiwan itu akan membantu untuk memahami bagaimana spesies  lasak ini menggunakan kedua-dua landskap — hutan dan ladang kelapa sawit.

Program Karnivor ini berjalan seiring dengan Projek DGFC “Health at the Edge” (H@EP) diketuai Penyelidik Bersekutu di DGFC Dr Sergio Guerrero-Sanchez dan Dr Liesbeth Frias.

Menurut Frias, projek itu menyasarkan untuk menangani masalah berkaitan kesihatan menerusi pendekatan ekologi bersepadu, veterinar dan kesihatan manusia.

Guerrero-Sanchez menjelaskan projek itu menyasarkan kucing batu sebagai  sentinel untuk mengakses kesan potensi gangguan  antropogenik ke atas populasi kucing Borneo.

“Kucing batu boleh ditemui mendiami jenis habitat yang meluas, termasuk ladang kelapa sawit.

Dengan menggunakan mereka sebagai satu model spesies, kami menyasarkan untuk menilai  penghantaran silang spesies pada antara muka hidupan liar-manusia memandangkan jarak rumah mereka berpotensi untuk bertindan dengan karnivor domestik dalam ladang dengan kucing yang terancam di hutan berhampiran,” kata  Guerrero-Sanchez.

Kedua-dua projek diselia Pengarah DGFC Dr Benoit Goossens, yang berkata kefahaman yang lebih baik ke atas pergerakan kucing hutan liar akan membantu penilaian kesan pemecahan habitat dan kualiti beraneka corak spesies berkenaan dalam landskap Kinabatangan.

“Kucing batu dan potensi pemindahan penyakit antara mereka dan haiwan domestik memberikan model relevan untuk menilai potensi risiko kesihatan yang mengancam spesies lain,  seperti kucing hutan kepala leper dan kucing marble,” katanya.


Covid-19: 1,315 Kes Baru, 4 Kematian

PUTRAJAYA: Kementerian Kesihatan memaklumkan terdapat 1,315 kes baru Covid-19 dan 1,110 kes sembuh dalam tempoh 24 jam lalu.

Ketua Pengarah Kesihatan Dr Noor Hisham Abdullah berkata, ia menjadikan kes positif setakat ini sebanyak 63,176 kes dengan kes aktif 11,508 kes.

“Dukacita dimaklumkan terdapat 4 kematian dilaporkan hari ini menjadikan jumlah kumulatif kematian kepada 350 kes,” katanya dalam kenyataan hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘PH Pun Tak Calonkan Namanya’

KUCHING: Gabungan Parti Sarawak (GPS) mempersoalkan kenapa mereka dipersalahkan apabila Presiden Parti Warisan Sabah (Warisan), Datuk Seri Mohd Shafie Apdal gagal dalam usahanya menjadi calon Perdana Menteri.

Ketua Whip GPS di Dewan Rakyat, Datuk Seri Fadillah Yusof berkata, agak menghairankan apabila tiba-tiba GPS dipersalahkan.

Fadillah berkata, beliau terkejut apabila Mohd Shafie dikatakan kecewa kerana gagal menarik sokongan Ahli Parlimen GPS untuk menamakannya sebagai calon.

“Macam mana kita (GPS) hendak menyokongnya, sedangkan Pakatan Harapan (PH) pun tidak mencalonkan namanya untuk jawatan itu?

“Kita kena terima itu realitinya (PH tidak mencalonkan Shafie)”, katanya ketika dihubungi, hari ini.

Fadillah yang juga Ahli Parlimen Petra Jaya berkata, GPS menyokong hanya satu nama untuk dicalonkan sebagai Perdana Menteri Kesembilan kerana sudah menetapkan pendirian untuk membantu membentuk Kerajaan Persekutuan yang stabil dan tidak mahu krisis politik berterusan.

“Sekarang kita sedang berdepan krisis ekonomi dan krisis kesihatan yang semakin membimbangkan.

“Kita (GPS) tidak mahu masalah yang berat itu ditambah lagi dengan krisis politik berpanjangan,” katanya.

Menurut bekas Menteri Kanan Kerja Raya itu, kestabilan politik amat diperlukan bagi memastikan kesejahteraan rakyat ketika ini.

“GPS juga mahu kesinambungan program pemulihan ekonomi yang dirancang sebelum ini seperti Pelan Pemulihan Negara (PPN) diteruskan dengan lancar.

“Kesinambungan itu juga harus diteruskan dalam usaha untuk memastikan kesihatan rakyat menjadi keutamaan menerusi Program Imunisasi Covid-19 Kebangsaan (PICK),” katanya.

Justeru katanya, GPS yang mempunyai 18 Ahli Parlimen sepakat menyokong satu nama kerana mahu Kerajaan Persekutuan dibentuk secepat mungkin.

“GPS sudah memberikan nama (calon Perdana Menteri), namun akur dengan apa juga keputusan Yang di-Pertuan Agong kerana kita hanya memikirkan untuk membentuk kerajaan yang stabil.

“GPS yakin kerajaan yang stabil mampu menyelesaikan masalah pandemik dan mengatasi krisis ekonomi serta memberi keutamaan untuk memastikan rakyat hidup selesa mencari rezeki,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Dah pecah masuk, tertidur pula…’

Moscow: Seorang pencuri melakukan kesilapan bodoh apabila terlena kepenatan di sebuah bangunan yang dipecah masuknya di Orenburgh, Russia sebelum ditahan pihak berkuasa.

Kejadian berlaku pada 20 November lalu apabila lelaki berusia 36 tahun itu memecah masuk sebuah bangunan pejabat di Sharlykskoye Road menerusi tingkap kecil di tingkat tiga.

Dia menggunakan pelbagai peralatan lengkap seperti pemutar skru, pemotong kabel, tukul, alat mencabut paku serta kunci untuk masuk ke pejabat itu bagi mencuri barangan berharga.

Walaupun berjaya menemui wang tunai sebanyak AS$2,100 (RM8,780) dia tidak terus melarikan diri sebaliknya ingin berehat lalu tertidur di sebuah kerusi sebelum polis menemui serta menahannya beberapa jam kemudian.

Menurut agensi berita Russia, RIA, kehadiran penceroboh terbabit disedari seorang pengawal keselamatan yang melihat kamera pengawasan di bangunan itu.

Namun, dia tidak terus bersemuka dengan pencuri itu sebaliknya segera menghubungi polis untuk tindakan lanjut. -Agensi


Pemandu Berusia 58 Tahun Maut Kemalangan Di Jalan Sugud

PENAMPANG: Seorang pemandu berusia 58 tahun maut apabila kereta yang dipandunya terbabas sendiri dan jatuh 50 meter ke dalam gaung di Jalan Sugud, Kampung Simpangor Sugud, petang Khamis.

Pegawai Bomba Kanan (PBK) Satu, Balai Bomba dan Penyelamat (BBP) Penampang Rudy Meki berkata warga emas yang dikenali sebagai Matris @ Patrick Daulit meninggal dunia di tempat kejadian.

Manakala, penumpang bersamanya dalam kenderaan pacuan empat roda jenis Mazda itu, seorang wanita berusia 89 tahun mengalami kecederaan parah.

Mangsa yang dikenali sebagai Juwina Soboo telah dihantar ke Hospital Queen Elizabeth Satu menggunakan ambulan, katanya di sini.

BBP Penampang menerima panggilan kecemasan tersebut pada pukul 6.21 petang dan sepasukan anggota bomba diketuai oleh Rudy dengan dua buah jentera dan sebuah Vigo telah dikejarkan ke tempat kejadian lebih kurang 11 kilometer jauh.

Operasi ditamatkan pada pukul 9.05 malam. -SabahNewsToday


‘Kerajaan Cukup Faham Denyut Nadi Rakyat, Sedang Kaji Bantuan Tambahan’ – Tok Pa

KUALA LUMPUR: Kementerian Kewangan sedang mengkaji dengan teliti langkah bagaimana kerajaan boleh memberi bantuan tambahan kepada rakyat, kata Menteri di Jabatan Perdana Menteri (Ekonomi), Mustapa Mohamed.

Beliau berkata, kerajaan sedar sebahagian rakyat mengharapkan pengumuman pakej bantuan tambahan yang baharu, susulan pengumuman Pelan Pemulihan Negara oleh Perdana Menteri Muhyiddin Yassin semalam.

“Kerajaan cukup faham denyut nadi rakyat. Bantuan masih ada kerana tidak semua peruntukan yang diumumkan sebelum ini telah dibelanjakan.

“Perdana Menteri sudah mengarahkan Menteri Kewangan untuk mengemukakan cadangan, dan saya percaya beliau (Tengku Zafrul Abdul Aziz) sedang giat mengkaji cara-cara bagaimana kerajaan boleh memberikan bantuan tambahan (kepada rakyat),” katanya semasa temu bual dalam program Ruang Bicara yang disiarkan Bernama TV, hari ini.

Kerajaan telah memperuntukkan sebanyak RM380 bilion atau bersamaan 28% daripada Keluaran Dalam Negara Kasar menerusi pakej rangsangan ekonomi.

Mustapa berkata, setakat ini hanya lebih daripada RM200 billion sudah dibelanjakan dan masih terdapat baki. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost